Muxtar Auezovun öyküsü Turan Teymurun çevrisində\n04.01.2015 15:59 | Baxış sayı: 701\nPayızın əvvəlləri idi, soyuq, quru küləklər əsirdi, yurtadan tələsərək çıxan iki ovçu atları yəhərləyirdilər. Yaşlı, çal saqqal Bekpol yüyəni atın başına keçirib, ayağını üzəngiyə qoymaq istəyirdi ki, birdən arxadan təlaşlı at fınxırtısı eşitdi. Bekpol bir an geriyə döndü və gözü arxadakı təpənin başından sürətlə irəliləyən atlıya sataşdı. Ovçunun çiynindəki tüfəng asta-asta yırğalanırdı. Sübh tezdən ətrafa çökən duman gələnin kim olduğunu görməyə imkan vermirdi.\n-Görən, bu adam kimdir? – deyə Bekpol yol yoldaşına baxmadan çaşqınlıqla xəbər\nBekpolun üzü qaralan və əlləri dağın şaxtasından partdaq-partdaq olan hündürboylu yoldaşı Janibek də heyrətləndi.\n-Belə sübh tezdən bizə tərəf gələn kimdir?\nBekpol dinməz-söyləməz qaşlarını çatdı. Baş verənlərdən görünürdü ki, atlının sübh\ntezdən gözlənilmədən peyda olması onu nəinki təəccübləndirmiş, hətta təşvişə salmışdı.\n-Bu ki Ospankuldur, atçılıq zavodunun briqadiri. Dan yeri sökülməmiş o, hara\ngedir?! - onlara yaxınlaşan atlını başdan-ayağa süzən Bekpol dilləndi.\nBekpolun əlində sakitcə mürgüləyən qüvvətli ov qartalı görünür ki, yurtanın tünlük və boğucu havasından bihuş olandan sonra sərin və təmiz payız havası udunca yerində silkinib, nəhəng göyümtül-poladı qanadlarını yana açdı. Qanadlarını bərkdən çırpan quş quru qamışın xışıltısı və əsməsi kimi qızılı lələklərini titrədərək kəskin çöl küləyi kimi narahat idi. Bekpolun kəhər atı qulaqlarını şəkləyərək yuxulu, acıqlı şəkildə ayaq üstə güclə dayanaraq öz iri gözləri ilə quşa tərəf çəp-çəp baxırdı. Qızılbalaq (ov qartalının adı belə idi) elə var gücü ilə silkələndi ki, hürkmüş atlar kənara sıçradılar və hətta adamlar da təlaş düşüb, özlərini itirdilər. Vaxtilə elə də az güclü, çevik, itigözlü və yırtıcı ov quşları görməyən Bekpol bu qartala xüsusi dəyər verirdi, ona görə də hərdən son dərəcə öyünərək deyirdi: “Qartalımın lələkləri göz oxşayır, gözəl qızın atlas libası kimi xışıldayır”.\nJanibek əlində qartal çönbəlmiş vəziyyətdə oturmuşdu. Onun Karakeri narahat şəkildə sahibinin ov qabağı başına taxdığı dəri papağı caynağı ilə itələyərək ondan xilas olmağa çalışırdı. O, hələ ov quşunun bacarıqlarına tam yiyələnməmiş gənc qartal idi. Narahat və dəngəsər quş təlaşla çırpınır, onu sıxan və heç cür adət etmədiyi papaqdan canını qurtarmağa çalışırdı. Quş onu əhatə edən dünyanı öz alıcı və iti gözləri ilə seyr etmək istəyirdi.\n-Ona papağını çıxartmağa imkan vermə, - deyə Bekpol gənc ovçuya əmr etdi. – Ona\nçox sərbəstlik versən əlindən yadırğayacaq, onda daha ondan heç vaxt yaxşı ov gözləmə.\nBeləcə, öz aralarında söhbətə dalan və gözlərini quşlarından ayırmayan ovçular bir atlının onlara necə yaxınlaşdığını görmədilər. Onlar yalnız atların gurultulu ayaq dırnaqlarının və üzənginin aydın cingilti səsini eşidəndə geriyə döndülər və Jenibak ucadan qışqırdı:\n-Bu, Lıskadır! Yəqin, ona oktyabr şənlikləri üçün təlim keçirlər.\n-Bu, at deyil, od parçasıdır! – şaxə qalxmış atın iti qaçışından riqqətə gələn Bekpol\nUzun ayaqlı at yığcam addımlarla sahibinin altında quş kimi səkirdi. Tünd alnındakı aya bənzər işıqlı qaşqası, iri parlaq gözləri, bir növ olduqca müstəsna qadın incəliyi ilə at olduqca qeyri-adi görsənirdi. Ovçular ona elə heyranlıqla baxırdılar ki, yəhərdə oturan Ospankulun tutqun sifətini belə görmədilər.\n-Əzizim, hara gedirsən? İlxıda hər şey qaydasındadır? – deyə Ospankula nəzər yetirən\nBekpol təşvişlə xəbər aldı.\nBriqadirin bozarmış və əzgin üzündə yorğunluq və yuxusuzluğun əlamətləri aydın görünürdü. Nəfəsini dərən Ospankul elə atdan düşmədən öz hekayətini nəql etməyə başladı, ancaq uzun yoldan və sürətli qaçışdan sonra əldən düşən at heç cür sakitləşə bilmirdi. O, tez-tez qüvvətli və qəşəng ayaqlarını hövsələsiz şəkildə yerə döyəcləyir və atlının danışığına mane olurdu.\n-İstəyirsən yerə düş, - Janibek ona məsləhət gördü.\nAtlı tələsə-tələsə hekayətini danışmağa davam etdi. Həm də o, qısa idi.\nBu gecə Sarımsakta dərəsinin təpələrində və ətəklərində, uzaqdan da göründüyü kimi, atçılıq zavodunun ilxılarından biri otlayırdı. Bu, Ospankulun briqadasının ilxısı idi. Uzun payız gecəsi yağışlı, tutqun və küləkli idi. Qara, sıx buludlar səmanı örtmüşdü. Gecə yarısının sakitliyində gözlənilmədən ilxı bərkdən eşidilən at kişnərtisindən təşvişə düşdü. Sonra qəribə uğultu, qışqırtı və fıştırıq səsləri eşidildi. Atlar canavar sürüsü ilə əhatələnmiş kimi pərən-pərən düşdülər. Özlərini itirmiş çobanlar ora-bura qaçmağa başladılar. Lakin belə bir yağışlı, dumanlı və zülmət gecədə geniş çölə pərən-pərən düşmüş ilxını bir yerə toplamaq mümkün olmadı. Ancaq dan yeri açılanda xeyli əziyyət çəkəndən sonra Ospankul dağılmış atları bir yerə yığıb saydı, doqquz seçmə atın itdiyi aşkar oldu. İlxıçının sözlərinə görə, atlar yırtıcı heyvandan yox, insandan, həm də yad insandan hürkmüşdü. Bütün əlamətlər onu göstərirdi ki, itən atlar oğruların əlinə keçib. İlxıçıları itən atları tapmağa göndərən Ospankul kömək istəmək üçün sərhəd komendaturasına yollandı. Yolda isə o, sərhədyanı dağlarda günlərlə gəzib-dolanan kolxoz ovçularını da xəbərdar etməyə qərar verdi. Hekayətini danışıb qurtaran Ospankul üzünü Bekpola tutdu.\n- Beke, sən nəinki dəfələrlə dördayaqlı yırtıcıları pusub onları tutmusan, hətta hiyləgər və zirək düşmənlərini də ələ keçirə bilmisən. Bu, sənin ovçuluq təcrübənin yeni sınağı olacaq. Başa düşürsən, ən yaxşı atlar itib! Oktyabr şənliklərinə hazırladığın üç at da itib. Beke, tezliklə sadiq atının belinə min, iti gözlü quşunu da özünlə götür və bu gün Kerqe-Tası ələk-fələk et, - deyə Ospankul soldakı uca dağların azca mavi rənginə boyanan zirvələrinə işarə etdi.\n- Görürsən, - bir qədər fikrə gedən Bekpol dedi, - əgər atları qaçırıblarsa, onda oğrular o biri tərəfdədirlər... Deyək ki, onlar hələ sərhədi keçməyiblər. Günorta da oraya getməyəcəklər. Deməli, növbəti gecəni gözləyəcəklər.\n- Haqlısan. Biz də belə düşünürdük, - Ospankul dedi. – Hətta ən yüksək sürətlə çapsalar belə, onlar sərhədə ancaq dan yeri ağaranda çata bilərlər. Görən, bizimkilər onları buraxarlar. Sərhədçilər məgər yatırlar.\n- Aydındır ki, yatmırlar, - Bekpol dilləndi. – Ancaq mənə elə gəlir ki, at oğruları gündüz vaxtı Sarımsaktı dağlarında gizlənirlər. Ona görə də, onları orada - öz dağlarımızda axtarsan daha yaxşı olar.\nBir müddət fikrə gedən Bekpol sol əli ilə yüyəndən tutdu, qartalı saxladığı sağ əlini isə yəhərin qaşına qoyaraq göz qırpımında ata mindi. Atını yerindən tərpədib, üzünü Ospankula çevirdi və mavi rəngə boyanan sərt qayalıqlara işarə edərək dedi:\n-Onda sən komendaturaya çap, biz isə Ojarla gedərik. Bu, Ospankulun elə də xoşuna\ngəlmədi. Bekpolun Kerqe-Tasa yox, məhz Ojara getmək qərarını o, axtarışlara kömək etməkdən imtinaya yozdu. Kerqe-Tasın sıx, demək olar ki, keçilməz olan dağ dərələri və cəngəllikləri, Bekpol üçün rahat idi. Orada o, demək olar ki, hər bir heyvanın keçdiyi cığırı, hər daşı, bu dağların qədim və sərt üzünü əzbərdən bilirdi. Ona görə də, Ospankul ovçunun məhz bu yollardan keçərək getməsində təkid edirdi.\n-Beke, sənin yanına kömək üçün gəlmişəm. Doğrudanmı, sənin tülkülərin doqquz ən\nyaxşı atdan daha dəyərlidir – deyə Ospankul səsinə yaraşmayan təlaşla incikliyini üzə vurdu.\nHəyəcanlanan yoldaşını daha da acıqlandırmaq istəməyən Bekpol cavabdan yayındı. Ancaq qərarını dəyişmədi.\n-Sizin ovçular ov itləri ilə birlikdə Kerqe-Tasa yollansınlar. Əgər oğrular ordadırlarsa,\nheç yana qaça bilməyəcəklər - o qısaca dedi.\nSöhbətin hansı ovçulardan getdiyini bilən Ospankul daha da təlaşlanaraq dedi:\n-O naşı, cavan ovçulara daha mən nə deyim! Onlar dağları da düz-əməlli tanımırlar.\nNədir, ov itləri ilə həmin dağların zirvələrinə qalxmaq istəyirlər. Onlar heç gecənin hənirtisini də düz-əməlli müəyyən edə bilmirlər. Bığ yeri təzə tərləyən bu tülkü ovçularını mən yaxşı tanıyıram!... – Ospankul kinayə ilə gülümsündü.\nJanibek hövsələsizliklə atın belinə sıçrayıb heç də xoşa gəlməyən bu söhbətə qulaq verməyə başladı. Düzünə qalsa, Ojara getməyi o çox istəyirdi. Onların Kerqe-Tasdakı son ovları da elə də uğurlu olmamışdı. Onun hər gün bir tülkü tutan Karakeri son günlər, demək olar ki, heç nə tuta bilməmişdi. Janibekin eşitdiyinə görə isə Ojarda tülkülər sürü ilə gəzirdi və indiyə qədər heç bir ovçu orada olmayıb. Bu yerlər lap çoxdan Janibekin ov həsrəti ilə döyünən ürəyini ram etmişdi. Ağlını başından alan və şirin yuxularında o, Karakerin geniş açılmış iti qanadları altında acizanə çırpınan saysız-hesabsız toppuş tülküləri görürdü.\nAx, bu təkrarolunmaz insanı həyəcana gətirən ovçu yuxuları! Ax, bu köhnə, ancaq hər zaman gənc olan ovçu şəhvəti! Bütün bunlar Janibekə nə qədər doğmadır! O başa düşürdü ki, ov etmək üçün birbaşa Ojara getmək kifayətdir. “Bəs itkin düşmüş atlar necə olsun” – Janibek fikrə daldı və şüuru yavaş-yavaş ürəyində baş qaldıran ovçu həvəsini söndürməyə başladı. Buna görə də üzünü Bekpola tutub qətiyyətlə dedi:\n-Birbaşa cavab ver, Beke ya biz ova gedirik, ya da at oğrularının dalınca yola\ndüşürük. Gəl bu məsələni qısa vaxtda həll edək və Ospankulu yolundan etməyək.\n-Cavab verməyə tərəddüd edən Bekpol nəhayət ki Ospankula dedi:\n-Bax, nə deyirəm dostum, komendaturaya get və orada Aleksandra de ki,\nBekpol mənə qulaq asmayıb Ojara yola düşdü. Axı, sən heç özün at oğrularının izinə düşməmisən? Ona görə də hər şeydən əvvəl bunların izlərini axtarıb-tapmaq lazımdır. İnan mənə! – Bekpol sözünü tamamlayıb və dərhal atını mahmızlayaraq Janibekə səsləndi: - Ardımca! Bu gün təkcə tülkü tutmayacağıq.\nOspankul uzun müddət heyrətlə, küskün və narahat baxışları ilə get-gedə ondan uzaqlaşmaqda olan atlıların arxasınca baxdı. Onlar xırda, müntəzəm yortma yerişlə oraya – xəfif göyümtül dumana bürünmüş dağların arxasına doğru irəliləyirdilər.\nBekpolun davranışı Ospankula qəribə göründü, ona görə qəribə göründü ki, Ospankul sərhəd pozucularının görüşməkdən belə ehtiyat etdiyi məşhur kolxoz-ovçu barəsində azda olsa ondan-bundan eşitmişdi. Bekpol bütün çöl boyu sərhəd dəstəsinin ən yaxın köməkçisi kimi tanınırdı. Elə bu hadisə də Ospankulun Bekpolun yanına gəlməsinə səbəb olmuşdu. Ancaq onun hərəkəti Ospankulun ovqatını təlx etdi, kədərləndi və o, daha uzaqlara - sərhəd dəstəsinin dayandığı yerə doğru istiqamət götürdü. Ətrafa nəzər salanda Sarımsaktı dağlarına tərəf yol alan iki atlının tutqun qaraltısı görünürdü, onların yırğalanaraq çiyinlərində oturan quşların kölgələri tərpənmirdi.\nAtlıların getdiyi dağətəyi yerlər sıx və alçaq boylu külə bənzər boz rəngli ceyranotu ilə örtülmüşdü. Tutqun, buludlu gecə olmasına baxmayaraq, Bekpolun hədəfi dərhal seçən iti gözləri buraya bir damla yağışın belə düşmədiyini sezdi. Ola bilər ki, ya tozdan, ya da ətrafı bürüyən səhərə doğru dumandan hava tutqun, aram-aram dalğalanan pərdə ilə örtülmüşdü. Saralmış, daha doğrusu açıq-qonur rəng almış otlarla əhatə olunmuş çöllərin, dağların yamacları, qayalıqların nəhəng sıldırımları alaqaranlığın pərdəsinə bürünmüşdü. Ancaq səma buludsuz, aydın və təmiz idi, payızın ilk soyuqları düşmüşdü. Səmanı gözdən keçirən qoca ovçu artıq günün mülayim, aydın olacağından xəbərdar idi. Budur, günəşin Kerqe-Tasın diş-diş ucalan zirvələrində oynaşan ilk və parlaq şəfəqləri bərq vurmağa başladı. Dağların sərin, gümrahlıq bəxş edən havası atlıların üzünə vururdu. Ojarın başgicəlləndirən, dərin və sıx dərələrinə çatmağa lap az qalmışdı. Təmizliyinə dağ havası qarışan səhər atların aydın şəkildə eşidilən ayaq səsləri ilə açılmaqda idi, bu səs dərədə qəribə əks-səda yaradırdı. Hətta indiyədək Bekpolun qolunda sakitcə mürgü döyən və dəri papağın altında görünməz olan quş da qeyri-ixtiyari olaraq, dağlara yaxınlaşdıqlarını hiss etdi. Qartal başını qaldırdı, incə, göyümtül rəngə çalan, cilalanmış çaxmaq daşına bənzəyən dimdiyini bayıra çıxarıb doğma çöllərin, böyüdüyü köhnə dağların sərin və şux havasını hərisliklə ciyərlərinə çəkdi.\nBekpolun atını heç bir yola sapmadan, eyni istiqamətdə çapması Janibekə qəribə gəldi. O getdikləri yoldan harasa dönməli olduqlarını bilirdi, onda quşların başından papaqları çıxarar və rahatlıqla ov etməyə buraxardılar. Dağların tülkülərlə dolu olan yamacları artıq geridə qalmışdı, Bekpol isə Janibekin suallarına cavab vermədən etinasız şəkildə yoluna davam edirdi.\nOnlar Sarımsaktı təpələrinə çatana qədər irəlilədilər. İndiyə qədər fikirli və süst olan Bekpol qəfildən ovun yaxınlaşdığını hiss edən alıcı quş kimi yerindən silkindi, inamla sola burulub Ojarın Qaban dərəsinə doğru yol aldı. Qocanın dolanbac yolla gedib sonra düz yola çıxmasını isə Janibek onun fikirli və dalğın olmasına yozdu.\nDağları aşan Bekpol atının addımlarını hövsələsiz halda yeyinlədərək, irəlilədi. Janibek Bekpola çatıb, onun ardınca getməyə başladı. Gənc ovçu maraqla ətrafa nəzər saldı. O, daş-kəsək qalaqlarına və dağ keçidlərinə diqqətlə baxırdı. O, dərədə qartalların mövqe tutması və müşahidə üçün münasib olan zirvələr gördü, qartalların başlarından qalpaqları çıxarıb onları bu zirvələrdən ov etməyə buraxmaq üçün ürəyi çırpındı.\nAtlılar dərəyə enəndə Bekpol atdan düşüb, piyada getməyə başladı. “Aha! O, tülküləri hürkütməkdən qorxur!” – Janibek sevincək düşündü. Ancaq Bekpol azacıq ceyranotu ilə örtülmüş talaya yaxınlaşıb dayandı, otların bitdiyi yerə diqqətlə baxıb yol yoldaşına sarı baxdı:\n- Əzizim, bir bura gəl görüm.\nJanibek çəkinə-çəkinə Bekpola yaxınlaşdı, ceyranotuların bitdiyi yerdə azacıq da olsa, görünən at ayaqlarının izinə baxıb duruxdu.\n- Bura bax! – Bekpol asta səslə dilləndi. – O deyirdi ki, atlar itib, ancaq burada dayçanın ayaq izi var.\nOtun üstündəki izə uzun-uzadı baxan Janibek gülümsündü:\n- Beke, bəlkə at oğrularının izinə düşdüyünü zənn edirsən, hə? Əbəs yerə. Dünən bu yerdə bizim ilxının atları otlayıblar.\nGülümsəyən cavan ovçuya soyuqqanlılıqla baxan qoca ona heç nə demədi, səssizcə izin dalınca düşüb getdi. Ancaq atların ayaq izləri bir qədər sonra sıx otlarla örtülmüş dağ yolunda yoxa çıxdı. Onda Bekpol yolunu dəyişib, seyrək ceyranotularla əhatə olunan talaya sarı irəlilədi. Yüz addım gedəndən sonra, yenə Janibeki çağırıb dedi:\n- Bax, bu peyini görürsən? Lap təzədir. Atlar gecə burada olublar. Başa düşdün? Öz atlarımızı isə biz buradan dünən gündüz vaxtı aparmışıq.... Həm də ki, - o, bir dəqiqə duruxub sözünə davam etdi - orada cəmi bircə iz var idi, bura isə peyinlə doludur. Peyin ancaq sürətlə gedəndə bu şəkildə ətrafa səpələnir, otlaq vaxtı yox. Bunu sənə qoca Beke deyir, sən də gərək inanasan!\nJanibek susurdu. O, qoca ovçunun müşahidə qabiliyyətinə və diqqətinin itiliyinə heyran qalmışdı.\nYaşlı gözləri ilə Janibekə baxan Bekpol öyüd verirmiş kimi dedi:\n- Tutaq ki, onlar Ojara gediblər. Bizə təkcə qalan onları tapmaqdır. Bilirəm, Ojar böyük yerdir. Onlar yəqin qarovul da qoyublar. Yəqin bizi güdürlər. Ancaq biz onlardan daha tədbirli davranacağıq. Qoy, quldurların izinə düşdüyümüzü ağıllarına belə gətirməsinlər.\nQoca Bekpol Janibekin nəzərində birdən-birə cavanlaşdı, elə bil itirdiyi gənclik qıvraqlığı geri qayıtdı, yaşlı gözlərinin parlaq nuru sanki geri gəldi.\n- Biz axı ovçuyuq! – Bekpol sevincək dilləndi. Ona görə də, gəl tülkü ovlayaq. Yaddan çıxarma: biz gərək tələsmədən, ağılla, ehtiyatla hərəkət edək. Ancaq bu yolla onların harada gizləndiyini tapa bilərik. Məni başa düşdün, dostum?\nJanibek razılıq cavabı vermək əvəzinə, çoxdan hazır imiş kimi dilləndi:\n- Yaxşı! Beke, onda sən bu qayaya qalx, - əli ilə solu göstərdi, - mən isə aşağıdakı daş-kəsək yığınının yanına baxım. Hiss edirəm ki, burada çoxlu tülkü var!...- O, atını mahmızlayıb aşağıya doğru irəlilədi.\nBekpol təpəyə çıxdı və qəfildən qırmızıgözlü, sanki tumacdan çarıq geymiş Qızılbalağın gözündən qalpağı qaldırdı, quşu havaya buraxdı. Qartal silkinib içini bürüyən qəribə təlaşla yuxarıdan sarıya çalan, geniş açılmış gözləri ilə aşağı, Janibekin keçib-getdiyi dağ yamaclarına diqqətlə baxdı. Qızılbalaq səbirsizliklə boynunu sağa-sola hərləyir, qızılı qanadlarını həyəcanla xışıldadırdı. Quş ovun yaxında olduğunu hiss edirdi, onun bu narahatlığı az-çox ovçuya da sirayət edirdi. O da təşvişini gizlədə bilmir, cilovu dərisi qurumuş barmaqları ilə sıxaraq gözünü yan-yörədən çəkmirdi.\nJanibek tələsmədən hər daş-kəsəyin altını ələk-vələk edirdi. O, əlindəki cilovu yəhərin qaşına zərblə vurur və qısa, qırıq-qırıq fit səsi çıxararaq tülküləri gizləndikləri yerdən hürkütmək istəyirdi. Lakin bu yerlərdə ovçu görməyən, insan hənirtisindən qorxmağın nə olduğunu bilməyən tülkülər gecəni keçirdikləri isti, rahat yuvalarından çıxmaq istəmirdilər. Təkcə yuvaya həddən artıq yaxın gələn ovçu bu həssas, ağıllı heyvanı duyuq sala bilərdi.\nBekpol uzun qayışı qartalın ayağından açdı, vərdiş etdiyi qayda ilə onu öz belinə bağladı, onları gözləyən ov səhnəsini Janibekə və qartalına etibar edib gözlərini Ojarın uzaq, tutqun rəng almaqdan qaralan zirvələrindən çəkmədi. Bu lal qayaların arasında bircə dənə də olsun həyat əlaməti sezilmirdi. Bekpolun açıq və geniş alnını bürüyən dərin qırışlar bir az qatılaşaraq qalınlaşdı.\n“Görəsən, onlar Ojarda qalıblar, yoxsa yollarına davam ediblər? Bəs gecəni harada qalıblar: bu sıx, uzaq, keçilməz dərələrdə, yoxsa meşənin dərinliklərində?” - Bekpol fikrə getdi. Ona təkcə bir şey aydın idi: qanun pozucuları xəlvət yerdə gizləniblər, çox güman ki, onlar bu yerləri əla tanıyırlar və görünür, onların bu yollara bələd olan, bu keçilməz dərələri əlinin içi kimi tanıyan əla yol bələdçisi var.\nBirdən Janibekin ətrafa yayılan çığırtısı qoca ovçunu düşüncələrdən ayırdı, qocanın şüuru səsin nə üçün belə ucadan gəldiyini dərk etməyə fürsət tapmamış nəhəng qartal qıc olmuş vəziyyətdə və bir göz qırpımında ovçunun qolundan daş kimi sıçrayıb qətiyyətlə üzü aşağıya sıçradı, sonra isə dərhal əzəmətli təkanla şığıyaraq Ojarın günəşin altında bərq vuran zirvələrinə doğru uçdu. Başa düşmək olmurdu: quş Janibekin səsindən hürküb havaya qalxmışdı, yoxsa ki o özü dağ qartalına məxsus həssaslıqla ovunu sezərək onun üzərinə şığımışdı?\nQızılbalağın qeyri-adi uçuşundan heyrətə gələn Bekpol gözlərini ayırmadan ona baxırdı, quş mavi səmanın ənginliklərində doğru ildırım sürəti ilə irəliləyirdi. O, bu güclü, ehtiraslı quşu çox sevirdi, çünki o, nə gözəlliyinə, nə də möhkəmliyinə görə dağların köhnə sakini olan vəhşi dağ qartalından heç də geri qalmırdı. Son on gün ərzində kolxoz üçün otuz tülkü ovlamağı bacaran qartal haqqında nə demək olar ki, həmin tülkülərin dərisi canlı imiş kimi əldən-ələ gəzirdi...\nSəmanın mavi, yüksəkdən də yüksək, başgicəlləndirən ənginliklərində pərvaz edən qartalın əzəmətli uçuşunu heç olmasa bircə dəfə seyr edənlər, gözü ovu almış quşun ağlı başdan alan həyəcanını hiss edənlər həmin dəqiqələrdə ovçunun ürəyindəki təşvişini, narahatlığını yaxşı bilirlər.\nQuşdan gözlərini ayırmayan Bekpol təpədən sürətlə aşağı düşməyə başladı. Janibek dərə boyunca qaçmağa başladı. Bekpol hələ tülkünü görməmişdi, ancaq hiss edirdi ki, o haradasa daşların altında gizlənib, qartalın gözündən yayınmaq üçün daş-kəsəyin arasına girib. Lakin qartal qanadlarını günəşin şüaları altında bir az da geniş açaraq aşağıya şığıdı və daş yığının arasında gözdən itdi.\nElə həmin dəqiqə Janibek başıaşağı qartalın ardınca götürüldü. Bekpol da atını əylədi, həyəcanını gizlətmədən yırtıcının ovunu necə ovlayacağını – ona dərhal ölümcül zərbə endirəcəyini, yoxsa qərarsız halda havada pərvaz edəcəyini müşahidə etməyə başladı. Tələbkar ovçunun fikrincə, bu qartal üçün sınaq mərhələsi idi... Hər zaman təmkinli, soyuqqanlı, tədbirli olan Bekpol həyəcan keçirməsinə baxmayaraq, özünə hakim olmağı yaxşı bacarırdı, o Qızılbalağı bir an da olsun gözdən qoymurdu.\nQartal havaya qalxmadı...\nBekpol aram və ağır addımlarla daş-kəsək yığınının yanına gəldi. Janibek isə artıq çömbəlmiş vəziyyətdə oturub ölü tülkünün dili ilə ovdan hiddətə gələn qartalı yemləyirdi.\nBekpol atından düşməyib xəbər aldı:\n- Hə, de görüm, necə oldu? Haradan yaralayıb?\n- Bel sümüyünü sındırıb! - Janibek dilləndi və əlində tutduğu, bel sümüyü sınmış, ölü tülkünü Bekpola göstərdi.\n- Afərin! Qartalın kefi sazdır! İlk dəfədir ki, belə uçuş görürəm! – Bekpol fərəhlə dilləndi.\nOvçular uzun müddət səssizcə qartalı və onun ələ keçirdiyi ovu müşahidə etdilər. Ancaq birdən yerlərindən dik atıldılar, başlarının üstünü alan yırtıcı quş sürətlə xışıltılı səs çıxarıb onları təşvişə saldı. Bu, adi çöl çalağanı idi. Çalağandan iti gözlərini bir an belə olsun ayırmayan Bekpol təlaşla xəbər aldı:\n- Leşyeyən qartal yəqin nəsə görüb. O, hansı səmtə uçdu?\n- Yəqin Qızılbalağın ovunun üstünü almağa getdi - Janibek dilləndi. – O, görünür Ojarın zirvəsində səhər ovunu yeməyə tələsir. Dərhal da zirvənin başına doğru uçan quşdan gözlərini ayırmayan Bekpol dedi: - Dayan, dostum! Bax, bu da o biri qartal. O da həmin yerə uçur... Bilirsənmi, Janibek, bu boşuna deyil. Tülkünü götür, tez atına min!\nSözəbaxan və üzüyola Janibek heç vaxt Bekpolun sözünün qarşısına söz gətirməzdi. Tez-tez və alışqan cəldliyi ilə Qızılbalağı Bekpola verdi, Karakerin ipini daşdan açdı, atının belinə mindi.\nBekpol çalağanların arxasınca baxmağa davam edirdi. Bilirdi ki, şübhələri özünü doğrultsa, bu yırtıcı quşlar dörd bir yanı bürüyəcək. Nəhayət, fikirli-fikirli Karakerə baxıb dedi:\n- Qulaq as, Janibek, daş yığınının üstünə qalx, orada dayan. Mən də həmin qayaya tərəf yola düşüm, - əlindəki qamçının dəstəyi ilə dərənin dibində ucalan qırmızımtıl sıldırım qayanı nişan verdi. – Mən işarə verəndə Karakeri burax. Qızılbalaq ovu görməyincə uçmayacaq. Karakeri üzüyola və sakit tərbiyə etmək üçün çox əmək sərf etmişəm. Yuvadan bala ikən götürülən hər bir yırtıcı qartal kimi o da ovun, ətin dalınca uçmağı sevir, hər zaman da olduğu yeri mənə nişan verir. Mən bunu onun qarıltısından bilirəm. Ona görə də, bu gün o, bizim üçün Qızılbalaqdan daha vacibdir.\nJanibekin cavabını gözləməyən Bekpol sıldırım qayaya tərəf yola düşdü, sıldırımın ilk daşına ayağını yenicə qoymuşdu ki, əli ilə işarə verdi. Janibek Karakerin gözündəki qalpağı tam açmağa fürsət tapmamış, qartal bir göz qırpımında yüksəklərə doğru şığıdı. Karaker ov təlimi keçmiş alıcı quş kimi istənilən yerdən havaya qalxmağı bacarır və adi gözlə görünməyən ovu asanlıqla tapırdı.\nJanibek onun uçuşunu izləyirdi, birdən Karakerin uçduğu tərəfə bir-birinin ardınca üç nəhəng leşyeyən çalağanın da istiqamət aldığını gördü.\nQartal çox güman ki, aramla uçduğu məsafədən ətrafı diqqətlə süzə-süzə uzaqdan gördüyü ovun üzərinə qonmağa hazırlaşırdı, ancaq vəhşi çalağanların təşviş doğuran qarıltısını eşidəndə sürətini artırıb onların arxasınca şığıdı. Bu, Janibeki qorxuya saldı. Ona elə gəldi ki, başı leşyeyən quşların uçuşuna qarışan qartal onların arxasınca uçub gedəcək. Ona görə də, vaxtı itirməyib Bekpolun yanına qaçdı. Bekpolun yanına çatanda təəccübünü gizlədə bilmədi, qoca ovçunun üzündə təşvişdən azca da olsa əsər-əlamət yox idi. Qoca sakitcə ətrafına boylandı, gözdən itən çalağanların qonduğu çığıra diqqətlə nəzər yetirdi. Janibek beynini narahat edən fikri Bekpola deməyə cəhd göstərsə də, qoca heç nə deməyib öz qartalını ona uzatdı:\n- Boşla, görək! Boş-boş şeylərə məhəl qoyma. Al, mənim quşumu götür.\n“Yəqin Karakerin əvəzinə, öz qartalını mənə vermək istəyir!” – itmiş Karakerin əvəzinə belə bir qiymətli qartalı götürüb-götürməməyi beynində götür-qoy edən Janibeki qüssə bürüdü.\nAncaq Bekpol dilləndi:\n- Elə fikirləşmə ki, öz qartalımı sənə bağışlayıram. Onu sənə verməyəcəyəm. Ona görə verməyəcəyəm ki, sənin qartalın qayıdacaq. Qulaq as, - o, səsini bir az da alçaldıb, əlini gənc dostunun çiyninə ehmalca toxundurdu və canıyananlıqla dedi, - qulaq as, mən bilirəm, hiss edirəm ki, düşmənlər buradadır! Onlar Ojardadırlar, bu dağ zirvələrinin o biri tayındadırlar. Çalağanların səhər yeməyi də onların sayəsində baş tutdu: yəqin vəhşi qartallar artıq bir dayçanı parçalayıblar... Bax, indi o dayçanı indi kim yeyəcək: onlar, yoxsa biz? Məsələ də elə bundadır! – Bekpol gülümsündü.\nSonra bir qədər susub sərt və tələbkar səslə Janibekə dedi:\n- Atını dərhal mənim qartalımla birgə sərhəd bölməsinin komendantlığına sür. Aleksandrın yanına get! Siz gələnə qədər Karakeri havaya buraxmağa çalışacağam, əgər alınsa onu elə düşmənlərin gizləndiyi yerdən açıb buraxaram.\nHər şey Janibekə aydın oldu. Əlavə heç nə demədən atının başını çevirdi və əks istiqamətə, sərhədə yol aldı. Bekpol isə tələsmədən, aram addımlarla uzaqdan baxanda mavi rəng alan, oğruların gizləndiyini güman etdiyi zirvələrə doğru irəliləməyə başladı.\nOvçular ayrılanda səhər tezdən idi, günəş üfüqün arxasından yenicə boylanırdı. Bekpol müəyyənləşdirdi ki, komendantlıqdan gələn adamlar onun yanına ancaq günəş Ojarın zirvələrinin qərb yamacından boylananda çatacaqlar. Həmin vaxta qədər isə o, düşmənləri tapmalı və onlara işarə verməli idi.\nAncaq Ojarın yamacları nəhəng və əlçatmaz idi. At var qüvvəsini toplayıb kiçik və ağır addımlarla irəliləyirdi, hətta yüngül məsafəyədək qaçmağa belə taqəti yox idi. Qədim, sıx küknar meşəsi dağı kəmər kimi əhatə edərək yolu keçilməz edirdi. Sıx küknar ağaclarının bitdiyi sıldırım qayalıqlarda hava sərin və rütubətli idi. Sakitlik hökm sürürdü. Uzaqdan sağsağan səsi eşidilirdi. Arabir isə səmada pərvaz edən kərkincək quşunun boğuq səsi gəlirdi. Bu sıx və qaradinməz meşənin səssizliyini ehtiyatla irəliləyən tənha yolçu - boz kürk geymiş və marmot xəzindən papaq qoymuş ovçu pozurdu. O, səssizliyə qulaq verərək aram-aram gedirdi. Gözü dörd idi. Qulağı səsdə idi. Demək olar ki, hər əsəb nöqtəsi, hər əzələsi gərilmişdi. İrəlilədiyi tutqun, sıx qayalıqlar getdikcə dağ qoçlarının məskunlaşdığı yamaclara qarışırdı. Payız günəşinin şüalarında yuyunan bu dağ zirvələri hər zaman tənha yolçunu özünə cəlb edir, füsunkarlığı ilə insanı valeh edirdi. Bu zirvələr nəhəng və parlaq idi. Elə bil özlərinin daxilində şəffaf, parlaq işıq nuru vardı. Dağlarda belə vaxtda nəfəs dərmək necə də həzz verirdi! Tez bir zamanda məqsədinə nail olmaq istəyi vardı! Yol nə qədər çətindirsə, onu aşmaq istəyi də bir o qədər güclü olur...\nBekpol çox tələsirdi.\nO, tələsə-tələsə yüksək sıldırıma dırmandı. Qarşısında Ojarın digər yamacları ovcunun içi kimi açıldı. Aşağıda tünd rəngli talalarla əhatələnən sıx, şəbəkə formasında sıralanan tutqun meşələr, bəzi yerlərdə dərin çalalarla müşayiət olunan ərazilər, yarğanlar və uçurumlar bir-birini əvəzləyirdi.\nBəs düşmənlər harada idi? Onlar Bekpolun iti nəzərlərindən yayınaraq, bu dərələrin hansında gizlənə bilmişdilər? Daş qayaların arxasında idilər, yoxsa meşədə daldalanmışdılar? Bekpol dayanmadan özünə bu sualları versə də, hələ cavabını tapmamışdı. Şiş qayalığın çıxıntısında uzanan Bekpol ətrafa boylanır, uzaqda görünən kolxoz zəmilərinin gözəlliyinə, ona, ürəyinə doğma və yaxın olan, artıq uzun illərdir ki, sərhədçilərə həvəslə kömək edərək qanunu pozanlardan qoruduğu doğma torpağının füsunkarlığına valeh olurdu.\nBir qədər vaxt ötəndən sonra Bekpol yenidən atına mindi və ürəyinin səsinə qulaq verərək, düşmənlərin gizləndiyi, sıx şəkildə küknarlarla əhatə olunmuş meşənin dərinliyinə üz tutdu. Onların məhz burada olmasını uzunmüddətli qaçışdan sonra tərləyərək nəfəsini dərən atların hənirtisi ələ verirdi. Bekpol baxdı ki, nəzarətsiz buraxılan atların yəhəri yerlilərinkinə heç oxşamır. Belə yəhərlərdən Çin kazaklarının nəslindən olan kızaylar və suanlar istifadə edirdilər. Bekpol məhz bu yəhərlərdən bildi ki, oğrular digər taydan gəliblər. Atlara diqqətlə baxan qoca ovçu atların uzun və yorucu yol qət etdiklərini müəyyən etdi.\n“Yaxşı, bəs adamlar hanı? – Bekpol fikrə getdi. – Bəlkə yuxuya gediblər?”- deyə, o düşündü. Birdən kiminsə tələbkar və acıqlı səsini eşitdi:\nBekpol təşvişlə ətrafa nəzər saldı və birdən üzünün qanı qaçmış, üz dərisi tutqun rəngə çalan bir nəfərin ona baxdığını hiss etdi. Sıx kolların arasından çıxan adam tüfəngin lüləsini Bekpola tərəf yönəltmişdi və şübhə oyadan təşvişlə ona baxırdı:\n- Atdan düş!\n- Düşərəm, əzizim! – Bekpol soyuqqanlılıqla dilləndi. – Ancaq gərək əvvəlcə maraqlanardın ki, sənin düşməninəm, ya dostun. Axı, mən təkəm. Elə bilmirsən ki, dəstə ilə gəlmişəm? Qəribə adamsan! Mən ovçuyam. Quşum itib, onu axtarıram.\nGörünür, Bekpolun aramla və soyuqqanlılıqla, mehriban, səmimiyyətlə dilə gətirdiyi sözlər quldura təsir etdi. O, dərhal ağacdan yerə tullandı, Bekpolun yanına qaçıb yüyəni onun əlindən aldı. Sonra isə heç nə deməyib əlinin hərəkəti ilə Bekpola onun arxasınca gəlməyi işarə etdi.\nBekpol tabe olmağa məcbur oldu. Ancaq indi gördü ki, ağacların arxasında üç nəfər də oturub. Onlar sanki yerin altından çıxmışdılar.\nBu adamlar da silahlı idilər. Seyrək saqqallı quldurdan bir qədər aralıda, kötüyün üstündə isə Karaker oturmuşdu. Quş iri və təzə ət tikəsini həvəslə didişdirirdi.\nBirdən Bekpol üzünü saqqal basmış oğrulardan birinə azacıq nəzər saldı və ildırım vurmuş kimi yerində donub qaldı. Saqqallı kişi yerində səndirlədi və gözlərini iri-iri açıb dinməz-söyləməz və həyəcanlı baxışlarla ona baxan Bekpolu heyrətlə süzdü.\n- Necə, Bekpol?! Necə, bu sənsən?! – saqqallı kişi təəccüb içində və zənlə xəbər aldı.\nBekpol özünü bir anda ələ aldı, özünü sevincək göstərib çığırdı:\n- Satbek! Əzizim Satbek, sən sağsan? Gözlərimə inana bilmirəm... Sən sağsan!\nDigər iki quldur isə qoca ovçuya yaxınlaşdılar, heyrətlə sağa-sola baxıb, sanki nəyinsə baş verəcəyini gözləyirlərmiş kimi qaradinməz dayandılar.\nSatbek tərəddüdlə Bekpola yaxınlaşıb xəbər aldı:\n- Özümüzküsən? Yoxsa düşmənsən?\nElə həmin dəqiqə digər quldurlar ovçunun üst-başını axtarmağa başladılar. Onların əllərinin tələskən və kobud hərəkətlərini hiss etmək ona heç də xoş deyildi. Ancaq Bekpol yerindən qımıldanmırdı. O, səssizcə dayanmağa davam edir və guya ki, sevincək olan nəzərlərini Satbekdən çəkmirdi. O qədər məharətlə sevinirdi ki, onu görən həqiqətən də qoca ovçunun bu görüşə şad olduğunu və bütün varlığı ilə fərəh hissi keçirdiyini zənn edərdi.\n- Əlbəttə, özümüzküyəm! Elə əvvəlki tək sənə sadiq adamam, Satbek, - qeyri-səmimiliyini ustalıqla gizlətməyi bacaran Bekpol dilləndi.\n- Mən heç vaxt yalan danışmıram.\nBekpolun üst-başını axtarıb şübhəli heç nə tapa bilməyən quldurlar geri çəkildilər.\nBu vaxt ərzində qoca quldurun üzünü diqqətlə nəzərdən keçirən Bekpol onun son beş il ərzində zərrə qədər də dəyişmədiyini və əvvəlki kimi soyuqqanlı və həris olduğunu anladı. O, yaxın ətrafda hamıya hiylə gəlməklə və arsız davranışları ilə ad çıxaran həmin fırıldaqçı idi. Əsilzadə nəslindən olan bu bay və atkaminer müsadirədən yayınmaq üçün öz qızını vilayətin ən böyük məmurlarından birinə ərə vermişdi, elə həmin məmurun adından istifadə edərək törətdiyi əməllərə görə onu gözləyən cəzadan yaxasını qurtara bilmişdi. Ancaq neçə il keçəndən sonra ətrafda müxtəlif söz-söhbətlər yayılmağa başladı: bəziləri deyirdi ki, o, Sibirə köçərək orada məskən salıb, digərləri onun guya Daşkənd yaxınlığında vəzifəyə düzəldiyindən bəhs edirdi, bəziləri isə öldüyünü xəbər verirdilər. Təkcə bir həqiqət var idi: bu insan gah burada, gah da başqa yerdə peyda olur və daha sonra isə izlərini itirməyə çalışırdı, payız vaxtı dalınca ovçular düşən dovşanlar kimi qaçıb izini itirirdi. Satbekin yaşıdı olan Bekpol öz ailəsi ilə birgə bütün həyatını bu atkaminerin yanında işləməyə həsr etmişdi və ondan təhqir və hədələrdən başqa yaxşı heç nə görməmişdi. İndi onlar bu sıx və keçilməz dağ dərəsində görüşəndə Bekpol onu nə cür təhlükənin gözlədiyini o dəqiqə anladı. Ona görə də əsəblərini cilovlamağı lazım bildi. Bu insana qarşı duyduğu nifrəti ört-basdır edib atkaminerin sadiq qulu rolunu oynamağa davam etməyə qərar verdi.\nSatbek də gözünü Bekpoldan çəkmirdi. Ona gah inanırdı, gah da inanmırdı.\n- Bir bura gəl, - deyə tonqalın yanında çömbələn qoca quldur artıq nisbətən həlim səslə onu yanına çağırıb xəbər aldı: - Siz ovçular neçə nəfərsiniz? Yoldaşlarınız kimdir? İndi onlar haradadır?\n- Yoldaşlarım yoxdur. Təkəm. Elə ona görə də qartalımı itirmişəm. Yoldaşım yanımda olsaydı, tülkünü götürməyə kömək edərdi, mən də qartalı uzağa buraxmazdım, - deyə Bekpol səsinə arxayınlıq qatıb dedi.\nGörünür, ovçunun sözlərinə tam inana bilməyən Satbek daxilində qəribə narahatlıq keçirirdi və birdən Karakeri əli ilə itələyib kinayə ilə dedi:\n- Bəyəm bu qartaldır?! Bu, oradan-burdan ov payı dilənən, yazıq quşdur. Bəyəm sənin belə quzğunun ola bilər, Bekpol? Bəyəm əsl qartal leşə qonar?!\nSatbekin xırda, hər şeyi sezən gözləri Bekpolun üzündə gəzirdi. Ancaq quldurun tərəddüdlü və sınayıcı nəzərləri qoca ovçunu karıxdırmadı. Bekpol gülümsünüb, elə əvvəlki arxayınlıqla dedi:\n- Ayıq-sayıq adamsan, Satbek! Düz deyirsən. İş orasındadır ki, quşun yiyəsi gənc və təcrübəsiz ovçudur. O, quşu çox pis öyrədib...\nSatbek dillənmirdi, sakitcə dayanıb qıyqacı nəzərlərlə ovçunu süzürdü, sanki onun üzərinə atılmağa hazırlaşırdı. Digər quldurlar da ona yaxınlaşıb cürbəcür suallar verməyə başladılar, onlara lazım olan məlumatları öyrənmək istəyirdilər. Oğrular onların dalınca kimlərinsə düşüb-düşmədiyini bilmək istəyirdilər. Görəsən, itən atları axtaran var idimi? Ovçu dünən axşamdan kiməsə rast gəlmişdimi?\nAncaq ovçu tək idi. Öz qartalından da başqa heç kimi görməmişdi. Bu qaradinməz qoca başqa heç nə bilmirdi.\n- Yaxşı, - Satbek anidən onların söhbətinə qarışdı. – Yaxşı, mən razı. Yaxşı, əgər özümüzüküsənsə, bizimlə gedərsənmi? – o, Bekpola yaxınlaşıb zənlə xəbər aldı.\nBir neçə saniyə susan Bekpol özünü ələ alıb qəti şəkildə dedi:\n- Mənə belə sərt nəzərlərlə baxma, Satbek. Əgər bircə kəlmə “hə” demişəmsə, gərək mənə inanasan. Axı sənə dedim ki, qarşında əvvəlki, elə sənə sadiq olan Bekpol dayanıb. Sən də mənimlə elə əvvəlki Satbek kimi danışırsan? Məgər bu kifayət deyil?\nCavab verməyən Satbek yoldaşlarına baxıb, onlara işarə verdi. Dördü də ayağa qalxıb kənara çəkildilər. Sakitcə xısınlaşmalarından Bekpol başa düşdü ki, onlar nə haqqındasa sövdələşirlər. Ovçu bilirdi ki, Satbekin iti gözləri onun hər addımını diqqətlə izləyir, ona görə də əvvəlki sakitliyini və rahatlığını qoruyub-saxlamağa çalışırdı. Bir dəqiqə keçəndən sonra oğrular səslərini yüksəldərək danışmağa başladılar. Onlardan biri, rəngi qapqara kömürə bənzəyən quldur Satbeklə qızğın mübahisə etməyə başladı. Görünür, Satbek onların arasında tək qalmışdı.\nBirdən oğrulardan üçü gözlənilmədən Bekpolun üzərinə hücum çəkdi. Özünü gəlməyə fürsət vermədən, onun sinəsinə çökdülər, sarı parlaq dəstəyi olan iti bıçaq onun gözləri önündə bərq vururdu. Digər ikisi Bekpolun ayaqlarını tutdular. Elə həmin dəqiqə Satbek onlardan birinin qolundan tutub kənara çəkdi:\n- Dayanın! Mənim xətrimə onu buraxın! O, mənim yaşıdımdır. İcazə verin, onunla söhbət edim.\n- Onunla nə danışmaq olar ki?! Heç nə! – onlar Bekpoldan bərk-bərk yapışıb buraxmaq istəmirdilər.\n- Onda özünüz ondan xəbər alın, əgər yalan danışsa, öldürün, - Satbek dilləndi.\n“Aha, indi də gör, nəyə əl atıblar!” - Bekpol öz-özünə dedi.\n- Qoy sənin bu qoca dostun bizimlə bir yerdə gedəcəyinə and içsin. Yoxsa işini bitirəcəyik! Qılınc parlayanda heç bir dostluq yada düşmür... – deyə, qıyqacı nəzərlərini qeyzlə qoca ovçuya zilləyən qara sifətli quldur dizlərini bir az da Bekpolun sinəsinə sıxdı.\nAncaq bu, Bekpolu qətiyyən qorxutmadı, o pərt olmadı. Ürəyindəki kin və nifrət get-gedə artmaqda idi. Ömründən keçən günlər bir an qocanın yaddaşından rəngli kaleydoskop kimi gəlib keçdi. Satbekə qarşı duyduğu qəzəb və nifrət qorxusunu üstələdi. Hətta etiraz etmək duyğusu da Bekpolun özünü ələ almaq instinktinə qalib gəlməkdə idi. Ona görə də, vaxt keçdikcə saralan dişlərini bərk-bərk bir-birinə sıxıb, inadkarcasına susmağa davam edirdi. Qocanın bu cür etinasız və səssiz qalması quldurları özündən çıxarırdı.\n- Nədir, lal olmusan, niyə danışmırsan? Görürsən ki, sənin tərəfini saxladım, onlardan xahiş də etdim.. – Satbek dilləndi.\nAncaq Bekpol ona sözünü bitirməyə imkan verməyib çığırdı:\n- Onda rədd et onları, getsinlər!\nQoca ovçu var gücü ilə quldurların əlindən çıxmağa çalışdı. Satbek öz adamlarını ondan uzaqlaşdırdı, Bekpol ayağa duranda isə belə dedi:\n- Yaxşı, mən sənə cavabdeh olaram. Bizə qoşul və bu atları gecə vaxtı sərhəddən keçirməkdə bizə kömək et. Narahat olma, biz sərhədə çatanda sənin həyatının qayğısına qalacağam. Biz yenə əvvəlki Bekpol və Satbek olacağıq. Razısan?\nBekpol xəlvətcə günəşə tərəf baxıb, ürəyində şadlandı ki, o, artıq Ojarın qərb hissəsindən boylanmağa başlayıb.\n- Qulaq as, Satbek! Siz hamınız mənə qulaq asın!\n- Yaxşı. Mən razıyam, - qoca ovçu ürəklə və demək olar ki, qəribə şadyanalıqla ona tərəf ehtiyatlı nəzərlərlə baxan adamlara dedi. – Bəsdir, danışdıq. Ən yaxşısı gəlin, ət bişirək. Kəmərimizin altını bərkidib, ən qısa vaxtda yola düşək. Tələsmək lazımdır. Qoy Allah özü bizə kömək olsun!\nOğrular ora-bura qaçışmağa başladılar. Həvəslə tonqal qaladılar. Tonqalın acıtəhər tüstüsü ətrafa yayıldı, küknar ağacının budaqları ilə alovlanan tonqalın üstündə bişən ətin qoxusu hər yanı bürüdü. Satbek və Bekpol ocağın ətrafında oturdular, onlar artıq uzun müddətdir bir-birini görməyən köhnə dostlar kimi şirin-şirin söhbət edirdilər.\n- Mən sizinlə gedirəm, - Bekpol dilləndi, - quşu isə buraxmalıyam. Onu azad etmək lazımdır.\nBaşları bişən ətə qarışan quldurlar Bekpolun sözlərinə o qədər də əhəmiyyət vermədilər. O, sınayıcı nəzərlərlə qartalın gözlərinə baxdı, sinəsinə tumar çəkib dedi:\n- Əziz torpağımızda Satbeklə mənim görüşümün xoş xatirəsi kimi qal. Üzüyü sənin ayağından çıxarmayacağam. Salamat qal! Uç get, mənim azadlıqsevər dostum!\nO, adət etdiyi qıvraqlıqla Karakeri yüksəyə doğru qaldırıb havaya buraxdı, onun əlindən çıxan quş getdikcə sürət yığaraq küknar ağaclarının bitdiyi zirvələrin ətrafında dövrə vuraraq süzməyə başladı. Bekpol gözlərini ayırmadan uzun müddət qartalın arxasınca baxdı, sanki doğrudan da sevimli quşu ilə vidalaşırdı. Sonra isə yaxınlaşıb tonqalın ətrafında əyləşən qoca ovçu əvvəlcədən əlində hazırladığı yaşıl budaq və ot dəstəsini ocağa atıb, tonqalı körükləməyə başladı. Sıx bitmiş küknar ağaclarının üstündən ətrafa yayılan göyümtül tüstü aydın sezilirdi.\nBirdən dincəlmək üçün yerə çömbələn atlar qulaqlarını şəkləyib başlarını yerdən qaldırdılar.\n- Bu nədir? – Satbek təşvişlə xəbər alıb qeyri-ixtiyari olaraq əlini silahına atdı.\nDigər oğrular da bir göz qırpımında yerlərindən sıçrayıb, silahlarını götürdülər.\nQuldurların hərəsi bir tərəfə dağılışdı, hərəsi bir ağacın gövdəsinin, qaya daşlarının arxasında gizləndi. Satbek atların bağlandığı ağaca doğru sıçradı. Bekpol onun arxasınca götürüldü.\nBirinci atəş açıldı, sonra isə səsinə görə ikinci - cavab atəşi eşidildi. Bekpol elə həmin dəqiqə hündürboylu, qara sifətli quldurun arxası üstə yerə yıxıldığını gördü.\n- Əllər yuxarı! – rus və qazax dillərində tələbkar və yüksək səsli əmr eşidildi.\nSatbek tir-tir əsirdi, əlini tətiyə uzatmışdı, yanında uzanan ölü yoldaşına və Bekpola qıyqacı nəzərlərlə baxıb pıçıldadı:\n- Sən də bizimlə öləcəksən!... Səni də özümlə o dünyaya aparacağam!\nBekpol cavabında dedi:\n- Silahı at yerə!\nSatbek silahın lüləsini Bekpola tərəf çevirdi. Ancaq qoca ovçu Satbekin dizinə dabanının cəld hərəkəti ilə zərbə endirib onu yerə yıxdı. O, üzüqoylu yerə yıxıldı. Elə bu an sərhəd məntəqəsindən gələn və Bekpolun köhnə dostu olan Aleksandr qoca ovçunun köməyinə tələsdi. Düşmənlərin harada gizləndiyini müəyyən edən Aleksandr son ana qədər Bekpolun həyatına görə narahatlıq keçirirdi, qorxurdu ki, quldur dəstəsi qoca ovçunu güllələyər. Ona görə də ehtiyatla, yavaş-yavaş Bekpolun köməyinə çatmağa tələsirdi.\nOspankul da, Janibek də, Qırmızı ordunun sərhədçiləri də sevinclə tapılmış atların yanına qaçdılar.\nBekpol Satbeki Aleksandrın yanına gətirdi.\n- Bax, Aleksandr, bu Satbekdir! O, mənimlə eyni ildə anadan olub və sovetlər hakimiyyətə gələnə qədər, saçıma dən düşənəcən mənim boynumda oturub. Sənə axı bu adam haqqında dəfələrlə danışmışam...\n- Hə, dostum, eşitmişəm. Onu tanıyıram, - Aleksandr dilləndi və qoca ovçunun əlini bərk-bərk sıxdı.\nElə bu an qanadlarını çırpan gənc Karaker üzüaşağı şığıdı. Bu gün onun ov təcrübəsinin kamillik zirvəsi idi...


Xəbər 05/12/2019 19:30\nİlyas Əfəndiyev Beynəlxalq Fondunun prezidenti qarşıdan gələn parlament seçkilərində iştirak edəcək.\nverilən məlumata görə, fevralın 9-da keçiriləcək seçkilərdə namizədlərdən biri də fondun prezidenti Tural Əfəndiyev olacaq. O, parlamentə namizədliyini 30 Saylı Suraxanı Birinci Seçki Dairəsindən irəli sürəcək.\nƏmək fəaliyyətinə Azərbaycanın bank sektorunda başlayan T. Əfəndiyev, müxtəlif illərdə dövlət sektorunun iqtisadiyyat və maliyyə, sığorta, həmçinin ekologiya və təbii sərvətlər sahələrində rəhbər vəzifələrdə çalışıb. Mədəniyyət və incəsənət sahəsində pedaqoji fəaliyyətlə məşğul olub. Son illərdə xaricdə işləyərək hazırda prezident olduğu İlyas Əfəndiyev Beynəlxalq Fondunu təsis edib.\nOxumağa dəyər: Sarqsyanın keçmiş müşaviri ifadə verib\nAçar sözlər:Azərbaycan, Bakı, prezident, seçki


Sovet hökuməti qədər ağılsız birisi çətin tapılar » Avrasiya\nSovet hökuməti qədər ağılsız birisi çətin tapılar\nHəqiqətən dünyada Sovet hökuməti qədər ağılsız birisi çətin tapılar.\nNeftimizi alırdı, buraxırdı planlı dövriyyəyə. Əmtəə kimi müvafiq dəyər müəyyən edilirdi və ittifaq boyu benzin tələbatı hara lazımdır göndərilirdi.\nNeftin ekvivalentində isə ittifaqın digər ölkələrindən olan resursları planlı mübadilə edirdi. Məsələn, bizdən neft alıb Stavropolun taxılını, Sibirin taxtasını, Norilskin metalını, hətta Xəzərin kürüsünü, Alyaskanın qırmızı balığını gətirirdi qapına.\nNeftin ekvivalentində zavodlar, fabriklər durmadan tikilirdi. Kolxozlara traktor, kombayn pulsuz verilirdi. Kilometrlərlə suvarma kanalları çəkilirdi. Kommunal xərclər az qala pulsuz idi.\nNəyinə lazımdır? Bunları edirdin ki, sənə sonunda cani, işğalçı desinlər?!\nStalinin daçasında qulluq edən əsgərlər deyirdi ki, günün əksər zamanı otağından işıq gəlirdi. Daima haqq-hesabları kontrol edir, gecə saat 3-də hansısa zavodun müdirinə zəng edirdi ki, iqtisadiyyatda axsama, əyrilik olmasın.\nKeçən dəfə facebookda biri yazmışdı ki, Stalinin qəbrinə işəmək istəyirəm.\nAy axmaq Stalin, buna dəyərdimi?\nNəyinə lazım? Get Yaltada dincəl də! Çıxart Nikolayın sarayından məzuniyyətə göndərdiyin işçiləri, kef elə də! 5 günlük dünyadı, dünyanın hakimisən, düşmüsən zavod-proletar üzərinə. Dünyanın dərdi sənəmi qalıb? Qarşılığında da tarixdə ancaq repressiya ilə yadda qalmısan.\nMoskvadan oturub planlı iqtisadiyyat qurur. Nəyinə lazım? Biraz ağlın olardı, Bakıda neftayırma zavodu tikməzdin. Aparıb Moskvada tikərdin, bizdən nefti xammal kimi alıb, benzini neçə qat dəyərinə bizə satardın.\nBugünkü Türkiyə qədər ağlın yoxdurmu?\nNəticədə nə oldu? Dağıldın getdin.\nÜstəlik də bütün dünya demokratdır, təkcə sənə isə imperialist deyirlər.\n06-01-2022 20:50 Baxılıb: 1120


Ermənistan Lavrovun iştirakı ilə əldə olunmuş son razılaşmanı da pozdu – atəşkəs pozuntuları intensivləşir...\n22 Apr. 2019 18:45\n“Rusiyanın Ermənistan tərəfindən atəşkəsin pozulmasına reaksiya verməməsi...”\nMəlum olduğu kimi, aprelin 15-də Moskvada Rusiya tərəfinin təşəbbüsü və bu ölkənin xarici işlər naziri Sergey Lavrovun iştirakı ilə Azərbaycan xarici işlər naziri Elmar Məmmədyarov və Ermənistan xarici işlər naziri Zöhrab Mnatsakanyan arasında görüş keçirilib. Görüşdə ATƏT-in Minsk Qrupunun digər həmsədrləri iştirak etsə də, ümumilikdə, sözügedən danışıqlar Rusiyanın moderatorluğu ilə baş tutub.\nGörüş zamanı Ermənistan-Azərbaycan Dağlıq Qarabağ münaqişəsinin həlli üzrə başlıca məsələlərə dair ətraflı fikir mübadiləsi aparılıb. Bundan əlavə, bu ilin 29 mart tarixində Vyanada baş tutmuş Azərbaycan Respublikasının Prezidenti və Ermənistan Respublikasının baş nazirinin görüşünün nəticələri diqqətə alınmaqla, münaqişə üzrə danışıqlar prosesinin irəli aparılması perspektivləri nəzərdən keçirilib.\nDüzdür, sözügedən görüşdə münaqişənin həlli ilə bağlı prinsipial razılıq əldə olunmasa da, bir sıra humanitar xarakterli məsələlər razılaşdırılıb. Görüşdə habelə münaqişə zonasında gərginliyin azaldılmasına dair tədbirlər, humanitar sahədə mümkün birgə fəaliyyət üzrə fikir mübadiləsi aparılıb. Nazirlər KİV nümayəndələrinin qarşılıqlı səfərləri də daxil olmaqla, insanlar arasında təmasların qurulması istiqamətində praktiki addımların atılmasına razılıqlarını ifadə ediblər.\nGörüş iştirakçıları yaxın gələcəkdə təmasların davam etdirilməsini razılaşdırıblar. Tərəflər münaqişə zonasında, xüsusilə kənd təsərrüfatı fəaliyyəti zamanı bundan sonra da sabitlikdə maraqlı olduqlarını təsdiqləyiblər. Tərəflər, həmçinin, hər iki ölkədə saxlanan məhbusların yaxınlarının görüşməsinə dair qarşılıqlı tədbirlər barədə razılığa gəliblər.\nDiqqətçəkən məqamlardan biri odur ki, Moskva görüşündən sonra humanitar xarakterli bəzi razılaşmalar əldə edilsə də, bu, Ermənistan tərəfindən atəşkəsin pozulması hallarının azalmasına gətirib çıxarmayıb. Moskva danışıqlarından sonra da Ermənistan silahlı qüvvələri atəşkəsi pozmaqda davam edirlər. Bəzi hallarda atəşkəs daha çox pozulur. Maraqlıdır ki, son danışıqlara moderatorluq edən Rusiya indiyə qədər buna hər hansı reaksiya verməyib. Baxmayaraq ki, bu həmdə əldə olunan bəzi razılaşmalar fonunda Rusiyaya qarşı bir hörmətsizlikdir. Maraqlıdır, Rusiyadan buna niyə reaksiya yoxdur?\nƏli Orucov: “Çünki münaqişəni yaradan, idarə edən və həllinə imkan verməyən məhz Kremldir”\nSözügedən məsələ ilə bağlı fikirlərini “Bakı-Xəbər”lə bölüşən AMİP funksioneri Əli Orucov bunu bir sıra amillərlə əlaqələndirdi: “Moskvada Azərbaycan və Ermənistan xarici işlər nazirlərinin görüşü bundan əvvəlki görüşlərdən bir qədər fərqləndi. O mənada ki, humanitar xarakterli bəzi razılaşmalar əldə edildi. Ermənistan mümkün olan qədər çalışır vaxtı uzatsın. Ermənistanın heç bir kompromisə getməməsi fonunda, bəzi humanitar məsələlərlə bağlı razılığa gəlməsi hələ hər şey demək deyil. Rusiyanın Ermənistan tərəfindən atəşkəsin pozulmasına reaksiya verməməsi, bir növ, gözlənilən idi. Çünki münaqişəni yaradan, idarə edən və həllinə imkan verməyən məhz Kremldir. Ona görə də rəsmi Moskva bilərəkdən özünü elə aparır ki, arbitr kimi həmişə ona ehtiyac yaransın və region gərginlikdən xilas olmasın. Xüsusən də region ölkələri Avroatlantik məkanla əməkdaşlıqla bağlı niyyətlərini ortaya qoyanda, yaxud da hansısa yumşalma yarananda dərhal Qarabağ problemi bir cəza aparatı kimi işə salınır. Bu yaxınlarda rus politoloqu Duqinin müsahibəsində açıq tekstlə Ermənistan və Azərbaycan hakimiyyətlərinə hədələyici tonda bir daha xəbərdarlıq edildi. Onun yanaşmasından belə çıxır ki, Moskvanın ətəyindən tutmayın ətəksiz qala bilər. Münaqişədə balanslaşdırmanın və konservləşdirmənin əsl səbəbi də Cənubi Qafqaza Qərbin gəlməsini əngəlləməkdir. Bu da suveren dövlətin Kremldən daha çox asılılığının saxlanmasına, silah satışından külli miqdarda qazanc götürülməsinə xidmət edir. Lakin tibbin özündə də bədənin ağrı verən hissəsini ağrıkəsicilərlə uzun müddət saxlamaq olmur. Birdəfəlik əməliyyat edilir ki, digər nahiyələrin də fəaliyyətinə mane olmasın. Xəstə bədən sağalısın. Azərbaycanın da bu yaralı yerinin müalicəsi Milli Ordumuzun əlindədir. Tam əminliklə deyirəm ki, Silahlı Qüvvələrimiz qısa müddətdə erməni cəlladlarını torpaqlarımızdan qovub ümummilli dərdimizə şəfa vermək gücündədir. O zaman ermənilər danışıq masasına qaça-qaça gələcəklər”.


“Varlılarla kasıblar arasında fərq qəbulolunmaz həddə çatıb...” - » Teref.az\n“Varlılarla kasıblar arasında fərq qəbulolunmaz həddə çatıb...” - Tokayev etiraf edir\nQazaxıstan Prezidenti Kasım-Jomart Tokayev ölkədəki biznes təmsilçilərilə keçirdiyi görüşdə maraqlı fikirlər səsləndirib.\n“AzPolitika.info” xəbər verir ki, görüşlə bağlı məlumat yayan “TASS” Agentliyi Tokayevin yanvarın əvvəlində baş verən iğtişaşlara görə məsuliyyəti yenə də dolayısı ilə Nazarbayev idarəçiliyinin üzərinə yıxmağa çalışdığını bildirib.\nBununla yanaşı, Tokayev özünün də uzun illərdir yüksək vəzifələr tutduğu hakimiyyətin səhv siyasəti və addımları nəticəsində ölkədə dərin təbəqələşmənin baş verdiyini və son qanlı hadisələrin kökündə də məhz bu amilin durduğunu etiraf edib: “Varlılarla kasıblar arasındakı fərq sadəcə, qəbulolunmaz həddə çatıb. Sizə də yaxşı məlum olan korrupsiya fonunda gəlirlərdəki bu cür təbəqələşmə barıt çəlləyini alışdıran kibrit rolunu oynadı ki, bundan da terrorçular, yaraqlılar və onların arxasında duran qəsdçilər istifadə etdilər.”\nTokayev deyib ki, iğtişaşlar illər boyu yığılıb qalmış problemləri üzə çıxardı. Daha sonra çıxış yolunun islahatlardan keçdiyini deyən Tokayev həmin islahatların “real və Qazaxıstan vətəndaşlarının maraqlarına uyğun” şəkildə həyata keçiriləcəyini vəd edib.\nXatırladaq ki, daha öncə Qazaxıstan prezidenti ölkədə baş verənləri “terrorçuların Qazaxıstana hücumu” kimi qələmə verirdi.шаблоны для dle 11.2


Bu ölkədə maskasız gəzənləri üç ilə qədər həbs gözləyir - Medianews\nNəşr edilib: 2020/05/19 7:00 Rubrika: Dünya Baxış sayı: 51 Müəllif: Editor\nQətərdə ictimai yerlərdə maska taxmayan şəxslər üç ilə qədər həbs ediləcək.\nBu barədə “The Guardian” xəbər yayıb.\nBundan əlavə, qaydanı pozanlar 55 min dollaradək cərimə ödəyəcəklər. Yalnız nəqliyyat vasitələrində olan sürücülər bu tələbdən azaddırlar.\nQətərdə 30 mindən çox insanın COVID-19 testi müsbət nəticələnib.\nBu, 2,75 milyon nəfər əhalisi olan ölkə sakinlərinin 1,1 faizi deməkdir.\nAvropa Xəstəliklərin Qarşısının Alınması və Nəzarət Mərkəzinin məlumatına görə, yalnız San Marino və Vatikanda adambaşına düşən yoluxma nisbəti daha yüksəkdir.\nXəstəliyin yayılmasının qarşısını almaq üçün məscidlər, eləcə də Qətərdəki məktəblər, ticarət mərkəzləri və restoranlar bağlanıb. Ölkə 2022-ci ilin futbol üzrə dünya çempionatına hazırlaşdığı üçün tikinti sahələri açıq qalır, eyni zamanda səlahiyyətlilər bu komplekslərdə sosial məsafə qaydalarına riayət olunmasını təmin etməyə çalışırlar. Üç stadionda çalışan işçilərin koronavirusa görə verdiyi testlərin nəticəsi müsbət olub.\nAprelin 26-dan inşaatçılar maska taxmaq məcburiyyətindədirlər.\nMaska taxmaq hazırda təxminən 50 ölkədə tələb olunur, alimlər onları effektivlik dərəcələrinə görə bir neçə yerə ayırırlar. Çadda ictimai yerlərdə maska olmadan görünmə cinayətdir; qaydanı pozanlar 15 günlük həbs cəzası ilə üzləşirlər. Mərakeşdə qanunu pozanlar üç ay müddətinə həbs oluna və 130 ABŞ dollarına qədər cərimə edilə bilərlər.


\_"Amin\_" nə deməkdir?\nTək tanrılı dinlərin hamısında ən sıx istifadə edilən söz \_"amin”dir. İnsanların bu qədər sıx istifadə etdikləri bir sözün mənasını da təbii olaraq bilmələri lazımdır.Bəzi insanlar bu sözü olur-olmaz hər yerdə istifadə edirlər.\n\_"Amin” Qurana aid söz deyil, hətta Quranın heç bir yerində bu kəlmə işlənməmişdir.Arxivə nəzər saldıqda bu beynəlxalq sözün mənşəyinin İvritcə olduğu görünür. İvritcə «amen» — «təsdiqləmə», «qəbul» və ya «gerçəyə şahidlik etmə» ifadəsi olaraq «həqiqətən», «təbii» mənasında istifadə edilir. Söz Xristian ölkələrinə dəyişmədən keçərkən Ərəbcəyə də «amin» olaraq yerləşmişdir. Əgər bir adam \_"amin” deyirsə: - Tanrının həqiqətini, mükəmməlliyini bütün ürəyimlə qəbul edirəm. Tanrı tərəfindən yerinə yetirilməsini istədiyim dua və tələblərin doğruluğunu təsdiq edirəm — deməkdir.


İşlənmiş bir avtomobilin satışı üçün bir elan təqdim edin - Kapotnya, Moskva\nMoskvanın Kapotnya bölgəsində işlənmiş bir avtomobilin satışı üçün bir elan yerləşdirin. Moskva və Moskva vilayətində pulsuz elanlar lövhəsi.\nMoskvanın Kapotnya bölgəsində işlənmiş bir avtomobilin satılması üçün bir elan yerləşdirmək istərdinizmi? Sizin üçün ən təsirli həll yolu 495.city reklam saytında işlənmiş bir avtomobilin satışı üçün bir elan yerləşdirməkdir. 495. şəhər - Moskvanın bütün bölgələrini və Moskva vilayətini əhatə edən bir elan lövhəsi. Hər gün minlərlə istifadəçi burada məhsul axtarır. Onlara təklifiniz barədə danışın və müştəri tapmağınıza kömək edəcəyik.\nR-də işlənmiş bir avtomobilin satışı üçün elan göndərin. Kapotnya, Moskvanın 495. şəhər bülleten lövhəsində çox sadədir.


İbizada təmirli mənzil - Faydalı - 2022\nBəzən kiçik dəyişikliklər bir inqilab demək olar. Bununla baş verənlər belədir 120 kvadratmetr yaşayış, dörd yataq otağı, iki vanna otağı və böyük bir terras ilə, İbizanın mərkəzində, limandan və köhnə şəhərdən qısa bir məsafədə. Bu, "boş yerlərin olduğu və evin bəzi künclərində az istifadə edilən bir paylama" idi, "Memarlıq və Dizayn" dan islahatlara cavabdeh olanlar izah etdi. "İşlərimizdən ibarət oldu təbii işığın istifadəsi və bu evin künclərinin hər birinin optimallaşdırılması, otaqları sadə əsərlərlə yeniləmək, evi daha ahəngdar və balanslı bir üslubla daha da genişləndirməyə nail olmaqdır. "\nİslahatda mətbəx qonaq otağına açıldı, bu otaqlar arasında daha böyük bir əlaqə əldə etmək və işıq və genişlik qazanmaq. "Bundan əlavə, bu açılışla sobadan Vila şəhərinin limanını görmək mümkündür", deyə memarlar qeyd edir. Qonaq otağı içəridə bir dolab yerləşdirmək və vanna otağını daha rahat etmək üçün usta yataq otağına bir neçə metr verdi. suite, uşaq banyosuna gedən küvetin yerinə duş tepsisi qoyuldu. Son hərrac, ətrafa daha çox isinən, taxta ilə örtülmüş döşəmələr idi.\nGenişliyindən, işığından və mənzərələrindən yararlanmaq və içərini rahat etmək də bəzək zamanı əldə ediləcək çətinliklər idi. Düz xətlər olan ağ və boz rəngli parçalar parlaqlıq verir və boşluqları açaraq baxışları kənara qoyur. Taxta istifadəsi ilə məkanları daha xoş qarşılamaq mümkün oldu və yaxşı bir mebel seçimi, sahibinin ailəsinin axtardığı funksionallıq və rahatlıq verdi.\nReklam - Aşağıda oxuyun Yeniləyin və yaşayın\nBir islahat bu İbiza evini daha rahat və işlək hala gətirə bildi. Görünüşdə, DUE studiyasının yerdən faydalanması üçün bir şkaf və bir dəzgah hazırladığı giriş.\nQonaq otağında dizaynerlər birlikdə divan seçdilər xais uzunu mənzərələrin görünməsinə və işığın keçməsinə imkan yaradır.\nMebelin düz xətləri boşluqlara daha çox yer verməyə imkan verir.\nBoz və ağ parlaqlıq gətirir.\nQara və qızıl rəngli abajurlu üç asma lampa təmkinli lüksün toxunuşunu təmin edir.\nƏvvəlki otaqdakı boşluq bir hissəsi usta yataq otağına köçürüldü.\nMətbəx qonaq otağına açıldı.\nSüfrənin hündürlüyünün altına iki tabula yerləşdirib səhər yeməyi çubuğu yarada biləcəyi düşünülmüşdür.\nTədqiqatdan deyirlər: "Evin əsas otağına bağlanmış bir mətbəx ilə sakinlərinin gündəlik həyatı daha rahat və işlək hala gəlir".\nDağıtımdakı bu dəyişikliklə mətbəxdən İbiza limanının mənzərələrini seyr edə biləcəyinizə nail olundu.\nMətbəxdə işıq Master yataq otağı Sadəlik Məkan qazanın\nYatağın ətəyində yeni quraşdırılmış qarderobu görə bilərik.\nSuite vanna otağı Keçmişə göz yum\nBu güzgü xilas edildi və taxta rəflərə söykəndi.\nVanna otağı duş qabı ilə əvəz edildi.\nUşaq yataq otağı İkinci vanna otağı\nQonaqlar və ailənin övladları üçün.\nUşaqlar üçün küvet quraşdırılıb.\nVideo: SORĞU: Ən bahalı saatınızı neçə manata almısınız? (Iyun 2022).\nUzun müddət əvvəl belə bir cavab axtarıldı\nCopyright 2022 \_ İbizada təmirli mənzil...


Mehriban Əliyevaya “İ. M. Seçenov adına Birinci Moskva Dövlət Tibb Universitetinin Fəxri professoru” Diplomu təqdim edilib - Mehriban Əliyeva - Azərbaycanın birinci xanımı\nMehriban Əliyevaya “İ. M. Seçenov adına Birinci Moskva Dövlət Tibb Universitetinin Fəxri professoru” Diplomu təqdim edilib\nAzərbaycanın birinci xanımı, UNESCO-nun və İSESCO-nun xoşməramlı səfiri, Milli Məclisin deputatı, Heydər Əliyev Fondunun prezidenti Mehriban xanım Əliyevaya “İ.M.Seçenov adına Birinci Moskva Dövlət Tibb Universitetinin Fəxri professoru” Diplomu və Xatirə nişanı təqdim edilmişdir.\nTəntənəli təqdimat mərasimi Azərbaycanın birinci xanımının məzunu olduğu MDTU-da yerləşən Tibb Tarixi Muzeyinin binasında keçirilmişdir. Əvvəlcə o, Tibb Tarixi Muzeyi ilə, buradakı eksponatlarla, o cümlədən səhiyyənin taixi ilə bağlı qədim əşyalarla tanış olmuşdur.\nMDTU-nun rektoru Pyotr Qlıboçko Azərbaycanın birinci xanımına “İ.M.Seçenov adına Birinci Moskva Dövlət Tibb Universitetinin Fəxri professoru” diplomunu, Xatirə nişanını və professor mantiyasını təqdim etmişdir.\nMehriban xanım Əliyeva ona yüksək Fəxri professor adının verilməsinə görə ali məktəbin rəhbərliyinə, onun bütün professor-müəllim və elmi heyətinə dərin minnətdarlığını bildirmişdir. O demişdir: “Bu gün mən çox şadam ki, təkcə gənclik və tələbəlik illəri ilə deyil, həm də yeni dünyanın, yeni bilik aləminin açılması ilə, intellektual potensialın toplanması ilə yadda qalan öz ali məktəbimizdəyəm. Bu gün çox şey dəyişmişdir, dəyişməz qalan təkcə bir şeydir: bu ali məktəbin yüksək maarifçilik ruhu”.\nM.Əliyeva çıxışında Heydər Əliyev Fondunun sosial və humanitar sahələri, təhsil və səhiyyə sahələrini əhatə edən fəaliyyətindən və onun əhəmiyyətindən ətraflı danışmışdır. Fond mövcud olduğu illər ərzində səhiyyə sahəsində çox böyük iş görmüş, talassemiyaya, diabetə və digər uşaq xəstəliklərinə qarşı mübaizəyə, uşaqlar arasında ölüm hallarının sayının azaldılmasına və bütövlükdə Azərbaycanda səhiyyə sisteminin inkişafına yönəldilmiş bir sıra iri layihələr həyata keçirmişdir. M.Əliyeva, həmçinin tədbirin iştirakçılarına uşaq tərbiyə müəssisələrinin, məktəblərin tikintisinə, ümumən təhsil layihələrinə Fondun töhfəsi barədə məlumat vermişdir. O xüsusi qeyd etmişdir ki, son illər Azərbaycanda və onun bölgələrində minlərlə məktəb, habelə tibb müəssisələri və digər sosial obyektlər tikilib istifadəyə verilmişdir.\nMehriban xanım Əliyeva bildirmişdir ki, bu gün ona “Birliyin ulduzları” dövlətlərarası mükafatı təqdim edilmişdir və o, bu mükafatın pul hissəsini İ.M.Seçenov adına Birinci Moskva Dövlət Tibb Universitetinə köçürməyi qərara almışdır.


“Şəki-İpək” ASC bu il fasiləsiz rejimdə fəaliyyət göstərəcək VİDEO - AZƏRTAC – Azərbaycan Dövlət İnformasiya Agentliyi\n“Şəki-İpək” ASC bu il fasiləsiz rejimdə fəaliyyət göstərəcək VİDEO\nMüəssisənin istehsal sahələrində 600 nəfər daimi işlə təmin olunacaq\nDövlətimizin başçısının birbaşa diqqət və qayğısı sayəsində son illər ölkəmizdə ənənəvi sahələrdən olan baramaçılığın inkişaf etdirilməsi və ipəkçiliyin müasir infrastrukturunun yaradılması istiqamətində həyata keçirilən təxirəsalınmaz tədbirlər şimal-qərb bölgəsinin ən iri sənaye müəssisələrindən olan “Şəki-İpək” ASC-nin fəaliyyətinin canlanmasına çox böyük təsir göstərir. Uzun illər fasilədən sonra 2016-cı ildə respublikamızda 71 ton yaş baramanın istehsal olunması nəticəsində müəssisənin xammala olan tələbatı qismən də olsa ödənilmiş, əsas istehsal sahələrinin fəaliyyəti bir neçə aylıq bərpa olunmuşdu.\nBu il respublikamızda barama istehsalının əvvəlki illə müqayisədə bir neçə dəfə artması onu deməyə əsas verir ki, cari ildə müəssisənin xammal sarıdan heç bir problemi olmayacaq.\nAZƏRTAC-ın müxbiri müəssisədə olub, istehsal sahələrinin işi ilə maraqlanıb.\n“Şəki-İpək” ASC-nin idarə heyəti sədrinin müşaviri Teymur Musayevin bildirdiyinə görə, indiyədək respublikamızda 242 ton yaş barama məhsulu istehsal olunub. Hazırda bəzi rayonlarda barama tədarükü davam edir. Rayonlardan tədarük olunan barama əvvəlcə müəssisənin xammal şöbəsinə gətirilir, çeşidlənir, baramanın boğulması prosesi aparılır və yaş barama qurudulmaq üçün yenidən rəflərə (tərəcələrə) yığılır. Baramanın ilkin emalı, yəni boğulması prosesi artıq tam başa çatıb. İyulun 3-dən müəssisənin baramaaçan istehsalatı fəaliyyətə başlayıb.\nTeymur Musayev qeyd edib ki, növbəti mərhələdə, yəni yaxın günlərdə müəssisənin toxucu və burucu istehsalatlarının da fəaliyyəti bərpa olunacaq. Cəmiyyətin rəsmisinin dediyinə görə, bu il respublikamızda istehsal olunan barama məhsulu imkan verəcək ki, müəssisədə bir il müddətinə fasiləsiz iş rejimi təmin olunsun. Yəni, mövcud xammal ehtiyatı ilə müəssisənin baramaaçan, toxucu, burucu və kəlağayı istehsalatları bir il fasiləsiz işləyəcək və bu istehsal sahələrində 600 nəfər daimi işlə təmin olunacaq.\nBaramaaçan istehsalatının meneceri Əsabəli Nəzərov AZƏRTAC-a müsahibəsində bildirib ki, hazırda istehsalatda olan 160 mexaniki dəzgahın hamısı işlək vəziyyətdədir. Bütün dəzgahlar işçi qüvvəsi ilə təmin olunub. Yaxın günlərdə avtomat dəzgahlar da işə salınacaq və orada əlavə 150 nəfər işlə təmin ediləcək.\nMenecerin sözlərinə görə, ötən il baramaaçan istehsalatında 9 ton yüksək keyfiyyətli xam ipək istehsal olunub. Bu il isə xam ipək istehsalının 30 tona çatdırılması nəzərdə tutulur.\nAZERTAG.AZ :“Şəki-İpək” ASC bu il fasiləsiz rejimdə fəaliyyət göstərəcək VİDEO


Bakı üç erməni diversantı niyə azad etdi? – TƏHLİL -\nAzərbaycan tərəfi 10 noyabr razılaşmasından sonra əsir götürülən terrorçulardan üçünü azad edib:\nRobert Vardanyan, Samvel Şuxyan və Seyran Təhməzyan Rüstəm Muradovun təyyarəsində Ermənistana aparılır.\nBunu aprelin 8-də planlaşdırılan, lakin son anda baş tutmayan razılaşmanın indi yerinə yetirildiyi kimi qiymətləndirə bilərik.\nHəmin tarixdə Muradovun əliboş qayıtmasına İrəvanın Bakının şərtlərini yerinə yetirməkdən son anda imtina etməsinin səbəb olduğu ehtimalı var idi. Mümkündür ki, indi Bakı istəyini alıb.\n1. Moskva İrəvan və Bakı ilə “saatları yoxlayır”, razılaşmaya sadiqliyi yerində dəqiqləşdirir;2. Lavrov məhz erməni qoşunlarının çıxarılmasından, Ermənistanın Qarabağda hərbi varlığının başa çatmasından sonrakı dövrü müzakirə etmək üçün regiona gəlir: söhbət Xankəndinin taleyindən gedir.\nUzun müddət Rusiyanın təkliflərini qulaqardına vurduq, indi isə istəyirik ki, bizi xilas etsin”\nRektor şöbə müdirinin pulları mənimsədiyini təsdiqlədi: “140 min manat zərər dəyib”\n29 Yanvar 2021 29 Yanvar 2021 admin


Bu 5 xəstəliyin səbəbkarı telefonunuzdur - Müasir smartfon sindromları\nMüasir gadjetlər - istər tv, istər telefon, planşet, sizin orqan və beyninizə mənfi təsir edir. bildirir ki, hazırda yaranmasında məhz telefonun böyük rol oynadığı xəstəlikləri araşdırıb. Siyahı ilə tanış olun:. 1. Karpa\nKoronavirus, qrip və soyuqdəymə hissəciklərinin ən çox toplandığı əşyalardan biri telefonlardr. xarici mətbuata istinadən xəbər verir ki, bu barədə ingilis tədqiqatçılar məlumat yayıb. Bildirilib ki, əlimizdən düşməyən mobi\nKoronavirusun lazımınca dezinfeksiya olunmamış smartfonun ekranında bir həftə yaşaya biləcəyi açıqlanıb. xəbər verir ki, Southampton Universitetinin professoru Uilyam Kivill yalnız əlləri yumaqla virusun yayılmasının dayandırılmayacağın\ntelefonlar melumatlari 2020, telefonlar haqqinda melumat , telefonlar xeberleri, telefonlar haqqinda ətraflı xanim.az saytında öyrənə bilərsiz\nsonxeber.az sonxeberler.az kosmetika mehsullari geyim və ayaqqabılar geyim şəkilləri həftəlik bürclər mayalanma sifahi xalq edebiyyati haqqinda huseyn cavid seirleri kosmetika zencefil nenelere tebrik


Çeçen polis komandirinin keçmiş müavini Nemtsovun qətlində iştirakını etiraf edib\nMoskva məhkəməsinin hakimi çeçen polis komandirinin müxalifət lideri Boris Nemtsovun qətlində əli olduğunu etiraf etdiyini blidirib.\nBoris Nemtsvoun qətlilə əlaqədar saxlanmış beş şübhəli bu gün məhkəmə qarşısına çıxarılıb.\nMəhkəmənin hakimi Natalya Muşnikova bildirib ki, qətlə yetirmək ittihamı irəli sürülmüş çeçen polis komandirinin keçmiş müavini Zaur Dadayev qətldə iştirakını etiraf edib, lakin hələlik onun iştirakı ilə əlaqədar detallar açıqlanmayıb.\nBoris Nemtsovu qətlə yetirmək ittihamının irəli sürülmüş Anzor Qubaşev isə özünü müqəssir tanımayıb. Hadisə ilə əlaqədar saxlanamış daha üç nəfər Qubaşevin kiçik qardaşı Şagid, Ramsat Baxayev və Tamerlan Askerxanovdur.\nBeş nəfərin şübhəli qismində saxlanmasına baxmayaraq, müxalifət liderinin qətlinin motivləri ilə bağlı açıqlama verilməyib.\nHəbs olunanların hamısı Rusiyanın son 20 ildə iki dəfə müharibə apardığı Çeçenistan bölgəsindədir.\nBoris Nemtsovun yaxın müttəfiqlərindən biri olan İlya Yaşin Facebook səhifəsində həbslərə skeptic münasibət bildirirək yazıb ki, saxlanılan şəxslərin həqiqətən də cinayətkar olduğunu söyləmək çətindir.


Alveş Barselonaya qayıtmaq istəyir\nBraziliyalı müdafiəçi Dani Alveş "Barselona"ya xidmətlərini təklif edib .\nDay.Az Qol.az-a istinadən xəbər verir ki, 38 yaşlı futbolçu bu həftə Kataloniya klubunun rəhbərliyi ilə əlaqə saxlayıb və yanvarın 1-dən kluba qoşulmağa hazır olduğunu bildirib. Alveşin minimum əmək haqqı ilə oynamağa razılaşdığl qeyd olunur.\n"Barselona" lazımi məsləhətləşmələri aparmaq üçün vaxt istəyib. Alve. agentlərinə prioritetinin "Barselona" ilə müqavilə bağlamaq olduğunu söyləyib. Kataloniya klubu son qərarını verənə kimi oyunçu gözləcək.\nXatırladaq ki, Dani sentyabrın əvvəlində borclara görə "San-Paulu"nu tərk edib. O, 2021 -ci ilin sonuna qədər heç bir klubla müqavilə imzalamayacağını açıqlayıb.\nQeyd edək ki, Alveş 2008-2016-cı illərdə "Barselona"da çıxış edib.


Kişinin sağlam cinsi yaşam sürdürməsi təbiidir və bunun bir xeyli gözəl tərəfi olduğu kimi, həm də əyləncəlidir. Seks olmadan yaşaya bilməmək kimi bir durum olmasa da, «bir daha etməyəcəm» demək də böyük bir yalandır. Bəzən seksdən sonra yaranan peşmançılıq bir müddətdən sonra boşa çıxır və yenidən bu istək yaranır. Əgər cinsi əlaqə zamanı peşmançılıq hissi duyursunuzsa deməli partnyorunuz ürəyinizcə deyil sadəcə təlabatınızı ödəməyə çalışmısınız.\nÇox qədimdən bəri səslənən fikir «Seks olmadan olmaz» bu, bəlkə də seks haqda söylənən ən böyük yalanlardan biridir. Vücudumuz cinsi əlaqəyə təbii olaraq çox uyğun olsa da, bu bir qadının, ya da bir kişinin seks olmadan yaşaya bilməyəcəyi anlamına gəlməz. Əlbəttə sağlam bir cinsi həyatın həm fiziki, həm də mənəvi baxımdan çox xeyri olduğu məlumdur, amma «seks olmadan olmaz» demək də doğru deyil.\nTarix: 19.11.2013 / 02:19 Müəllif: *_*M_O_N_I_K_A*_* Baxılıb: 166\tBölmə: Maraqli Melumatlar\n29 Noyabr 2014 Baxislar Uşaq ailənin güzgüsüdür Tərkibində Nisə surəsi 24 ayəsinin izahı Uwuyorum Sensizlikle QEYBƏTIN ÖRNƏKLƏRI Alın Yazısını Pozmaq Olarmı zor penaltı 3d Buta film 1980 HİVAİDSDEN QORUNMA ÜSULLARI Qırışlara qarşı ucuz və çox keyfiyyətli sınanmış ü ƏlKafidə arxadan cinsi əlaqə haqqında Allah Akba Etmedin Qadinlar haqda bilmədikləriniz Bextiyar Vahabzade Men Yandim Sen Isindin Yatmazdan Əvvəl Olunan Əməllər Aldadib Uşağım məktəbə hazırdırmı Sen Olmayanda Maviler arasında 8ci olimpiada Uşaqlar və Ramazan Qədim Gəncə xalçaları Masal İsmayıl Katib Yalanci Ata Anne Suret Adin Deyiwir Barişıq Olmayacaq Bu Menim Arvadimdi Senin Yox Sınanmış Gözəllik Sirləri Biraz Gulek 3cu Bolum atamla yemək bişirmək yuxuda qonwu gormek Yuxuda Mirvari görmək Freddi Kişini qadından soyudan nədir Baloğlan mirze fetel axundzadenin haci qara Övladlarınıza öyrədəcəyiniz ilk kəlməLə iləhə illə Əlizadə Uzunömürlülük Bilgə Qapı görmək peşeler Super Cavab WOKOLAD Bunu Tap Qalib Ol Aygün film 1960


Türk ordusundan bir ilk: Baş qərargah rəisi Əl-Riyada getdi\n01 Fevral 2016 - 14:38\n“Bunun təbii qəbul edilməsi lazımdır. Baxmayaraq ki, belə şəfərlərəBaş qərargah sədri, adətən, qatılmır. Amma Prezidentimizin son ziyarətində Səudiyyə Ərəbistanı ilə yüksək səviyyəli strateji əməkdaşlıq şurası mexanizmi qurulmasına qərar verilib. İki ölkə arasında daha yaxın müdafiə sənayesi əməkdaşlığı üçün zəmin yaranıb. O səbəbdən də Baş qərargah sədrinin nümayəndə heyətimizin tərkibində olmasını istədim”.


“Oktyabrda müharibə başlamasa, yaza qədər…” – Musteqil.Az – İnformasiya agentliyi\n“Oktyabrda müharibə başlamasa, yaza qədər…”\n05 Sentyabr 2020 05 Sentyabr 2020 admin\t0 Comments\nDosye.org xəbər verir ki, bu fikirləri Milli Məclisin deputatı, analitik Rasim Musabəyov Azərbaycan Müdafiə naziri Zakir Həsənovun Rusiya, habelə Rusiya müdafiə nazirinin birinci müavini Ruslan Tsalikovun Bakı səfəri haqqında danışarkən deyib.\nMüharibənin başlaması zərurətinin olub-olmadığına gəlincə, Musabəyov bildirib ki, erməni tərəfi özünü üzlü aparır və faktiki danışıqlar prosesini pozub: “Söhbət ondan gedir ki, erməni tərəfi həmsədrlərin 20 il ərzində işlədiyi təklifləri rədd edib hoqqabazlıqla məşğul olurlar. Sülh perspektivi olmadığı təqdirdə gərginlik artacaq. Azərbaycanı da çıxılmaz vəziyyətə qoyurlar. Bizim ərazi bütövlüyümüzü bərpa etməyimiz üçün güc amilindən istifadə etməkdən savayı başqa imkanlar qalmayıb. Sadəcə oturub ermənilərin nə zaman ağıllanacağını gözləmək də mümkün deyil. Biz böyük xərclər çəkib ordumuzu gücləndiririk. Bəyəm erməni dığaları qarşısında aciz qalmışıq? Fərz edirəm ki, Azərbaycan o cümlədən, Türkiyə vasitəsilə bu amili neytrallaşdırmaq üçün səylər göstərir. Mümkün olduğu halda erməniləri əzəcəyik”.Teleqraf\n← Sentyabrın 14-dən metronun fəaliyyəti bərpa oluna bilər –\nLüksemburqlu futbolçu Qara Qarayevi fərqləndirdi – →\nPremyer Liqada əzəli rəqiblərin dueli


Rusiyalı alim Tarix fakültəsində olub\nRusiyanın tanınmış tarixçisi və siyasi analitiki Oleq Yuryeviç Kuznetsov BDU-nun Tarix fakültəsinin qonağı olub. Dekan Azad Rzayev qonağı salamlayıb və fakültənin fəaliyyət istiqamətləri barədə məlumat verib.\nQonaq, öz növbəsində, son illər həyata keçirdiyi layihələr, o cümlədən elmi fəaliyyəti barədə ətraflı məlumat verib və Tarix fakültəsi ilə əməkdaşlıqda maraqlı olduğunu qeyd edib. Görüş zamanı qarşılıqlı əməkdaşlıq məsələləri müzakirə olunub.\nQeyd edək ki, beynəlxalq terrorizm və erməni terrorizmi ilə bağlı məsələlərin araşdırılması üzrə MDB məkanında tanınmış mütəxəssislərdən biri olan Oleq Kuznetsov 150-dən çox elmi əsərin, beş tədris vəsaiti, elmi broşuraların, aparıcı elmi jurnallarda 35 elmi məqalənin müəllifidir. Onun “XX əsrdə transmilli erməni terrorizmi. Tarixi-kriminoloji tədqiqat” kitabı isə 2016-cı ildə çap olunub.\nMətbuat və informasiya şöbəsi, 01 dekabr 2017-ci il.


Ötən dövrdə sistemə müraciətlərin 48,7 faizi bu e-xidmətə yönəlib\n“İş yerinə dair arayış” e-xidməti əmək fəaliyyəti ilə məşğul olan hər hansı vətəndaşa müvafiq hallarda real vaxt rejimində öz iş yerinə dair arayış əldə etmək imkanı verir. İstifadəçi portaldakı elektron arayış sisteminə daxil olduqdan sonra “İş yerinə dair arayış” e-xidmətini seçir. Bundan sonra istər ümumi təyinatlı, istərsə də konkret bir təşkilata təqdim etmək üçün, eyni zamanda istəyinə uyğun olaraq əmək haqqı göstərilməklə və ya göstərilmədən həmin arayışı əldə edir. Bu arayışı aidiyyəti quruma elektron şəkildə göndərmək, yaxud çap edərək kağız şəklində təqdim etmək də mümkündür. Bununla da qeyd olunan sənədin alınmasından ötrü vaxt sərf edərək işəgötürənə müraciət etməyə ehtiyac qalmır. “E-hökumət” portalının “Elektron arayışlar” bölməsində “Elektron arayışların yoxlanılması” xidməti isə arayışın təqdim edildiyi hər hansı quruma onun düzgünlüyünü, etibarlılığını yoxlamağa imkan verir.


İcra başçısının “çəkisinə dözməyən” hakimin “ədalət tərəzisi” » BolgeXeber.Com -Bölgələrdən xəbəriniz olsun!\nBolgeXeber.Com » Xəbərlər » İcra başçısının “çəkisinə dözməyən” hakimin “ədalət tərəzisi”\nİcra başçısının “çəkisinə dözməyən” hakimin “ədalət tərəzisi”\nOxunub: 2 262 Azərbaycan məhkəməsi günahsız sürücüyə 6 il həbs cəzası verib, günahkarı azad etməklə adını tarixə yazır\nAzərbaycan cəmiyyəti növbəti dəfə ədalətsiz, hətta Allahsız bir məhkəmə hökmünün şahidi oldu. Məhkəmə ölümə səbəb olmuş şəxsi həbsdən azad etdi, ancaq heç bir günahı olmayan şəxs həbsdə qaldı. Söhbət Səbayel rayon icra başçısının oğlunun səbəb olduğu faciəvi avtoqəzadan gedir.\n"Turan" agentliyinin məlumatına görə, iyunun 29-da Apelyasiya Məhkəməsi Vaqif Mursaqulovun sədrliyi ilə Səbayel rayon icra başçısı Asif Əsgərovun oğlu İlham Əsgərlinin azadlıqdan məhrumetmə cəzasının müddətini 5,5 ildən 3 ilə qədər azaldıb. Eyni zamanda qətimkan tədbiri dəyişdirilərək, cəzasını məntəqə tipli cəzaçəkmə müəssisəsində çəkməsinə qərar verib. Beləliklə, İlham Əsgərli azadlığa çıxıb.\nXatırladaq ki, 2015-ci il mayın 12-də Bakı Ağır Cinayətlər Məhkəməsi “Mc Donald’s”ın Bakı nümayəndəliyinin rəhbəri Maqsud Mirzəyevin oğlu Sənan Mirzəyevin həlak olması ilə bağlı iş üzrə hökm çıxarıb. Məhkəmə bu qəzada İlham Əsgərlini və Əhliman Süleymanovu təqsirli bilib, onları 5,5 və 6 il müddətinə azadlıqdan məhrum edib. Hər ikisi məhkəmə zalında həbs ediliblər.\nSənan Mirzəyev 2014-cü il sentyabrın 28-də avtomobil qəzasında həlak olub. Qəza Zığ-Aeroport yolunda baş verib, İlham Əsgərlinin idarə etdiyi “Mercedes S500" Əhliman Süleymanovun idarə etdiyi ”Howo" yük maşınını vurub. Həmin vaxt Sənan Mirzəyev və Pərvin Fətullayev (maşını idarə etməyi İlhama həvalə etmiş sürücü) “Mercedes”də olub.\nSənan Mirzəyev xəstəxanada bir müddət sonra vəfat edib, Fətullayev və Əsgərli isə yaralanıblar və müalicədən sonra ev dustaqlığına alınıblar. Şahidlərin ifadələrindən görünürdü ki, “Mercedes” 180-200 km/saat sürəti ilə gedirdi və yük maşınını ötməyə çalışarkən onu vurub.\nAncaq göründüyü kimi, ilkin instansiya məhkəməsi qəzaya və bir nəfərin ölümünə səbəb olan şəxsi 5,5 il, hadisədə faktiki olaraq təqsiri olmayan yük maşını sürücüsünü isə 6 il müddətinə azadlıqdan məhrum edib. Hələ o zaman məhkəmənin faktiki olaraq günahı sübuta yetirilməmiş sürücünün bu şəkildə ağır cəzalandırması birmənalı qarşılanmamışdı. Ancaq indi Apelyasiya Məhkəməsi Ağır Cinayətlər Məhkəməsinin qərarını kölgədə qoyan hökm verib.\nƏlbəttə, məsələ onda deyil ki, icra başçısının oğlu hökmən ağır məhkumluq cəzası almalı idi. Məhkəmə hansısa (əgər həqiqətən də belə bir səbəb varsa) əsasa görə qəzaya və insan ölümünə səbəb olan şəxsin cəzasını azaldıb. Yəni faktiki olaraq azad edib. Ancaq nədənsə eyni mərhəmət nümunəsi sürücüyə şamil olunmayıb və hakim qəzada faktiki olaraq günahı olmayan yük maşını sürücüsünü unudub. Halbuki şahid ifadələri də yük maşınının günahkar olmadığını bildirib.\nYəni hakim ən azı icra başçısının oğluna qarşı sərgilədiyi mərhəməti yük maşını sürücüsünə qarşı da edə bilərdi. Ancaq görünür, bu qərarın verilməsində hakimin mərhəmət hissi deyil, başqa səbəblər üstün olub. Və təbii ki, ən mühüm səbəblərdən biri də icra başçısı Asif Əsgərov olub. Və sonda bu hökmü Azərbaycan ədliyyəsi götürsə də, Allah götürməz. Hakimlərin də məhkum olduğu gün var axı. musavat.com


07 Avqust 2019, 16:46 (GMT +4)\nBakı, 7 avqust, SalamNews.Əmlak Məsələləri Dövlət Komitəsi (ƏMDK) tərəfindən keçirilən dövlət əmlaklarının özəlləşdirilməsi üzrə hərraclarda ümumilikdə 310 elektron sifariş həyata keçirilib.\nKomitədən SalamNews-a bildirilib ki, cari ilin 6 ayı ərzində isə hərraclarda 75 elektron sifariş olub. Ümumilikdə olduğu məkanı dəyişmədən, real vaxt rejimində 40-a yaxın vətəndaş hərraca internet vasitəsilə onlayn rejimdə qatılıb. Özəlləşmə ilə əlaqədar keçirilən hərracların elektron müstəviyə keçirilməsi investorların aktivliyini artırmaqla prosesi rəqabətli edir. Ümumilikdə, 190-dək rəqabətli hərraclar keçirilib, bunlarda 62-si cari ilin 6 ayı ərzində reallaşıb.\nKomitə tərəfindən özəlləşmə sahəsində tətbiq edilən yeniliklər biznes mühitinə qoşulan investorların sayını artırır. Ölkəmizdə özəlləşmə sahəsində prosedurların sadələşdirilməsi, hərracların elektron müstəviyə keçməsi, o cümlədən bu sahədə onlayn xidmətlərin təşkil edilməsi, perspektivli müəssisələrin özəlləşməyə çıxarılması xarici investorların cəlb edilməsinə geniş imkanlar yaradır.\nOnlayn qatılmaqla yanaşı, hərraclarda elektron qaydada qeydiyyatdan keçmək, iştirakçı statusu qazanmaq üçün sifariş vermək, qeydiyyatdan keçmədən onlayn izləmək imkanları mövcuddur. Bununla da hərrac prosesi tam elektronlaşır. Prosesə həm elektron, həm də canlı olaraq da qatılmaq mümkündür.\nHərraclara çıxarılan dövlət əmlakları barədə ictimai məlumatlandırma komitənin elektron resursları vasitəsilə də aparılır. Özəlləşdirməyə çıxarılan dövlət əmlakları barədə ətraflı məlumatın əldə olunması və hərracda iştirak müraciəti üçün komitənin rəsmi saytı (emdk.gov.az) və Özəlləşdirmə portalı (privatization.az) mövcuddur. Hərrac gününə ən azı 30 (otuz) gün qalmış özəlləşdirmə haqqında məlumat komitənin rəsmi mətbu orqanı olan “Mülkiyyət” qəzetində dərc edilir. Özəlləşdirməni sürətləndirməyə, şəffaflığı və rahatlığı artırmağa yönələn Özəlləşdirmə portalına ilin 6 ayı ərzində 400 minədək baxış olub. Ümumilikdə isə bu rəqəm 2,4 milyonu ötüb.


Darıxmaq, psixoloji problem, yoxsa bəhanə? - LAYİHƏ - Futbol11.az\nDarıxmaq, psixoloji problem, yoxsa bəhanə? - LAYİHƏ\tXüsusi\nŞənbə, Avq 05 2017\nBir neçə gün bundan öncə xəbər portallarında yayılan məlumata fərqli reaksiya oldu. Amma əksəriyyət “erməni futbolçu Ramil Şeydayevlə komanda yoldaşı oldu” başlığından istifadə etdi. Bəli, söhbət “Jilina”nın yeni transferindən gedir. 18 yaşlı Vaqan Biçaxçyan Slovakiya komandası ilə 5 illik müqavilə imzalayıb. “Jilina”nın bu qədər futbolçu qala-qala Biçaxçyanı niyə transfer etməsi bizim işimiz deyil. “Jilina” bilər, oyunçu bilər, onun meneceri bilər. Bundan bizə nə? Amma belə məqamda istər-istəməz azərbaycanlılığımız tutur, bu, bəlkə də milli təssübkeşlik yox, əsl şərq marağından irəli gələn amildir.\nDünyanın 60 istedadlı futbolçusu\nOdur ki, Biçaxçyanın kim olduğunu müəyyənləşdirmək üçün kiçik araşdırma apardıq. “Şirak”dan “Jilina”ya transfer olunan futbolçu ötən mövsüm Ermənistan çempionatında 22 oyunda 4 qol vurub. Sən demə, bizə adı o qədər də tanış olmayan yarımmüdafiəçi bir ara “Zenit”, ÇSKA, hətta “Benfika”nın da maraq dairəsində olub. Ən maraqlısı isə onun “Guardian”ın versiyasına görə, dünyanın 60 ən istedadlı futbolçusu sırasına düşməsidir. Təsəvvür edin, həmin siyahıda bu yay üstündə dava gedən “Milan”ın qapıçısı Canluici Donnaruma, ““Arsenal”ın futbolçusu Reis Nelson, “Nitsa”da çıxış edən Fransa U-21-nin üzvü Malanq Sarr, “Vest Hem”in portuqaliyalı yarımmüdafiəçisi Dominquş Kina, Bakıda keçirilən Avropa çempionatında Portuqaliya yığmasının heyətində qızıl medal qazanan “Benfika”lı Joze Qomeş kimi adlar var. Və təəssüf ki, Azərbaycanın bir futbolçusu belə siyahıya düşməyib. Axı kimi salasan siyahıya?\nBizdə 18 yaşlı istedadlar var?!\nTopaz premyer Liqasında çıxış edən klublara diqqət yetirək: “Qəbələ”də 1999-cu il təvəllüdlü qapıçı Murad Popov var. “İnter”də qolkiper Şahin Zəkiyev, “Neftçi”də də qapıçı Kamran İbrahimov, “Sumqayıt”da Süleyman Əhmədov. Aydındır ki, bu futbolçular heç ölkəmizdə belə tanınmırlar, o ki qala, Avropa miqyasına çıxasan. “İnter”də çıxış edən Qara Qarayev 1998-ci ildə anadan olub və onun qısa müddətdə də olsa Avropa səyahəti oldu. İspaniyanın “Malaqa” klubuna yollanan futbolçunun transferi üçün yığmanın seleksiyaçısı Riad Rəfiyev canfəşanlıq etsə də, o, Bakıya qayıdıb “İnter”lə müqavilə bağladı. Və növbəti dəfə “azərbaycanlı futbolçular xaricdə əziyyətə, gərgin rejimə davam gətirmirlər” fikirini təsdiqləmiş oldu.\nKamran Ağayev Çexiyada da darıxacaq?\nBir neçə gün bundan öncə millimizin qolkiperi Kamran Ağayev Çexiyanın “Mlado Boleslav” klubu ilə müqavilə bağladı. Amma heç kim təminat verə bilməz ki, 3-4 aydan sonra həmyerlimiz atası, meyxananaçı dostları, Bakıdakı çay evi və Şabranın təbiəti üçün darıxmayacaq. Başına gələn başmqaçı olar. Biz artıq buna oxşar hadisənin şahidi olmuşuq. Ağayev “Boavişta”da əsas heyət üzvünə çevrilən ərəfədə “Benfika” ilə oyunda elə dava saldı ki, heç komandanın 2 metrə yaxın boyu, 110 kq çəkisi olan mühafizəçilər də onu ayıra bilmədi. Aydın məsələydi ki, Kamran bundan sonra “Boavişta”da qala bilməz və həmin mərəkə təsadüfən qalxmamışdı. Hələ bu oyundan xeyli əvvəl qapıçının “evimiz və atam üçün darıxmışam” açıqlamaları idman mətbuatının manşetlərini bəzəyirdi.\nVidoş ov üçün darıxırdı\nƏslində azərbaycanlı futbolçuların ölkə xaricində darıxması ilk hadisə deyil. Vidadi Rzayev 1992-ci ildə “Terek”ə yollansa da, məhz orda qala bilmədiyi üçün vətənə döndü. Halbuki Qroznı ilə Bakının arası da o qədər də uzaq deyil. Rzayev uzun illər sonra qol.az-a verdiyi müsahibədə bunu evindən uzaq qala bilməməsi ilə izah etmişdi: “Kənarda qala bilmirdim, ev üçün darıxırdım. Elə indi də Bakıda evim yoxdur, rayonda qalıram. Ailəm də mənim kimi rayondan kənarda qala bilmir. Səbəbini bilmirəm, amma rayonda yaşamaq bizə çox rahatdır”. Futbol ictimaiyyətində olanlar yaxşı bilir ki, Vidoşun Xanlar rayonundan kənarda qala bilməməsinin əsas səbəbi həm də ov həvəskarı olmasıdır.\nRumıniyaya öyrəşən həmkarımız\nAltı ildir Rumıniyada yaşayan keçmiş həmkarımız, hazırda UEFA-nın İnformasiya Koordinatoru olan Abbas Zahidi bu ölkədəki həyat tərzinə necə alışmasından danışdı: “Məncə, əsas məsələ azərbaycanlıların mentaliteti ilə bağlıdır. Bura uyğunlaşmaq üçün mənə də 3-4 ay vaxt lazım gəldi. İlk aylarda təbii ki, ürəyim sıxılırdı. Hətta tanıdığın adamlar olsa belə, sanki öz qabında deyilsən. İlk dəfə başqa ölkədə yaşayanda bu cür çətinliklər üzə çıxır. Amma təsəvvür edin, öyrəşib bir il Rumıniyada yaşadıqdan sonra Bakıya qayıdanda artıq burda sıxılırdım. Azərbaycanda özümü yad hiss edirdim, öz qabımda deyildim. Yəqin ki, hər insanın “ev” deyəcəyi bir coğrafi məkan olmalıdır. İndi Bakıya qayıdanda bir həftədən artıq qala bilmirəm. Söhbət təkcə adi sosial problemlərdən getmir. Sadəcə insan başqa mühitə adaptasiya olunduğundan tarixi vətəni də ona başqa cür görünür.\n“Biz millət olaraq tənbəlik”\nAzərbaycanlı futbolçulardan vaxtilə Rumıniyada çıxış edən Elhad Nəziri yadımdadır, məşqçi ona şans versə də bundan istifadə edə bilmədi. Bir ara avrokubok oyunlarında meydana çıxdı. Ancaq sonrdan tənbəllik, özündən razılıq meylləri baş qaldırdı.Hətta klubun meneceri iləmübahisəsi oldu. Sonradan yoluna qoysa da, xarakter orada oynamağa imkan vermədi. Kamran Ağayevin xasiyyətinə bələd olmadığımdan nəsə deməkdə çətinlik çəkirəm. Amma böyük ehtimalla, eyni problemdir. Azərbaycanlı futbolçular tənbəldirlər. Nəinki futbolçular, elə bir çox tanışımıza, qohumumuza da baxıb eyni sözü deyə bilərik. Azərbaycanda nüfuzlu futbolçuların nazı ilə oynayırlar. Xarici məşqçilər isə hamıya qarşı tələbkardır. Həm də bizimkilər istəyir hər şey birdən olsun. Kamran darıxıb qayıtsa da, məsələn, Ruslan Abışovda belə problem olmadı. Sadəcə onun “Rubin”də karyerası alınmadı. Məncə, bu məsələdə futbolçu əvəzinə azərbaycanlı sözündən istifadə etməliyik. Biz millət olaraq çətin adaptasiya keçirənlərdənik”.\nİdmançıların psixoloji dəstəyə ehtiyacı var\nPsixoloq Günel Aslanovanın məsələyə münasibəti isə belə oldu: “Mövzuya ixtisas, peşə, zəka, fiziki sağlamlıq, cins deyil, insan-mühit çərçivəsindən yanaşmağın tərəfdarıyam. Doğrudan da yetkin bir fərd niyə arzusundan, xəyalından əl çəkib geri dönsün ki? Psixologiyada yaş anlayışı bioloji, fiziki, sosial, əqli olmaqla fərqləndirilir.\nBioloji yaş pasport yaşımıza, fiziki yaş fiziki inkişafımıza, əqli yaş intellektual yetkinliyimizə, sosial yaş isə sosial müstəqilliyimizə əsasən müəyyən edilir. 25-30 yaşlı birinin əqli və fiziki yaş üzrə göstəricilərinin yüksək olması onu hələ psixoloji olaraq balanslı hesab etmək üçün kifayət etmir. Bunun üçün sosial yaş da yetkin olmalıdır.\nFiziki yaşa idman, sağlam həyat tərzi vasitələri, əqli yaşa təhsil, mütaliə ilə nəzarət etmək mümkündür. Cəmiyyət olaraq sosial yaş amili əksəriyyətin nəinki diqqətindən kənarda qalır, hətta bu gerilik rəğbətləndirilir və dəstəklənir. Məsələn, bir yeniyetmə, gənc nə qədər utancaq, qapalıdırsa, başqalarının fikrini nəzərə alırsa, məsləhətləşirsə, qərarların sərbəst deyil məsləhətli alırsa "yerini bilən", "ağır başlı", "böyük sözünə qulaq asan" kimi sözlərlə dəstəklənir. Bu tərzdə yetişdirilən uşağın pasport yaşı, fiziki yaşı artsa da sosial yaşı inkişaf etmir, müstəqilliyi məhdud olur, qərar verməkdə çətinlik çəkir, özünü, eqosunu başqalarından ayrı qavraya bilmir, mənsub olduğu çevrədən kənarlaşdıqda həyəcanlanır, özünü yalnız hiss edir.\nPsixoloji biliklərə əsasən şəxs 6 yaşından etibarən valideynlərindən psixoloji olaraq ayrılmalı, sərbəst qərarlar verməyə başlamalı, fikirləri diqqətlə dinlənilməli, yəni müstəqil fərdiyyət istiqamətində yetişdirilməlidir.\nBu şəkildə yetişdirilməyən şəxslərin problemi təkcə qapalılıq, qərar verə bilməməklə bitmir. Onlar həm də davamlı olaraq "komfort zona"da olmağa meyllənirlər, risk edə bilmirlər. Deyək ki, müəyyən dostlar, tanışlar çevrəsi, bəlli insanların rəğbəti, sahib olduqları status onları təmin edir. Yeni ölkə, yad insanlar əvvəlki dəstək, rəğbət olmadan yaşamaq, yeni münasibətlər qurmaq deməkdir. Bu isə "risk zona"sıdır. "Komfort zona"ya meylli yetişdirilmiş şəxslər risk zonasına daxil ola bilmirlər.\nBu səbəbdən də idmançının yetişdirilməsində fiziki tərbiyə ilə yanaşı psixoloji dəstəyə xüsusi hissə ayrılmalıdır. İdmançının fərdi psixoloji portreti hazırlanarsa bu kimi daha yetkin yaşlarda üzə çıxan problemlər daha əvvəldən diaqnoz olunaraq həllini tapa bilər”.\nSon redaktə Şənbə, 05 Avqust 2017\nBu kateqoriyalar haqqda daha çox « Forma təqdimatı – təbliğat, yoxsa artıq iş? - LAYİHƏ\tNə bağ var, nə ərik - LAYİHƏ »


“Synergy Baku”dan “ikiqat zərbə”\nAzərbaycanın kontinental velosiped komandası "Synergy Baku" Xorvatiyada təşkil edilən 2.1 kateqoriyalı "Tour of Croatia" yürüşündə uğurlu çıxışını davam etdirir. Apasport.az saytının məlumatına görə, təmsilçimiz bu gün keçirilən 4-cü mərhələdə kifayət qədər inamla yarışıb.\n122 km-dən ibarət bu mərhələdə komandamızın üzvü Matiya Kvasina 3 saat, 17 dəqiqə, 32 saniyə nəticə göstərərək finişi 2-ci keçib. Bu isə velosipedçimizə birdən-birə 38 pillə irəliləməklə ümumi təsnifatda 1-ci yerə yüksəlməyə imkan verib. Bununla da yarış liderinin maykasını ələ keçirən Matiya Kvasina hazırda ən yaxın izləyicisi, ABŞ-ın "Trek Sagefredo" Dünya Turu komandasının üzvü Rikardo Zoydlu 19 saniyə qabaqlayır. “Synergy Baku”nun digər üzvlərinə gəlincə, Kiril Pozdnyakov mərhələni 12-ci yerdə bitirməklə ümumi təsnifatda 60-cı pillədən 12-ci yerə qalxıb, ölkəmizi Rio-2016 Yay Olimpiya Oyunlarında təmsil edəcək Elit yığma komandamızın üzvü Maksim Averin isə 19-cu yerini qoruyub.\n4-cü mərhələ həmçinin komandamızın vaxt göstəricisinə görə liderliyi yenidən ələ keçirməsi ilə yadda qalıb. İlk 2 mərhələdə hamını qabaqlayan, yalnız 3-cü mərhələdə Rusiyanın “Gazprom-Rusvelo” peşəkar kontinental komandasını özündən irəli buraxan “Synergy Baku” 4-cü mərhələdən sonra yenə ilk pilləyə qalxıb. Komandamızın ən yaxın izləyicisi, Sloveniyanın “Adria Mobil” kollektivi təmsilçimizə 3 dəqiqə, 6 saniyə uduzur.\nSabah keçiriləcək 5-ci mərhələdə iştirakçı kollektivlər 40 km məsafəyə komanda ötüşməsində mübarizə aparacaqlar. Xatırladaq ki, 6 günlük yarışda Qazaxıstanın "Astana", Cənubi Afrika Respublikasının "Dimension Data", İsveçrənin "İAM Cycling", Rusiyanın "Tinkoff" və ABŞ-ın "Trek Sagefredo" kimi Dünya Turu komandaları, həmçinin 7 peşəkar kontinental və 9 kontinental komanda çıxış edir.


Prezident İlham Əliyev Goranboyda məcburi köçkünlər üçün salınan yeni qəsəbənin açılışında, 20 noyabr 2009\nBu ölkədə hələ də ümidlə yaşayanlar var. İlham Əliyev ümid edir ki, Ermənistan nə vaxtsa insafa gələrək Dağlıq Qarabağ ətrafındakı işğal olunmuş rayonları tərk edəcək, o da bunu böyük qələbə kimi təqdim edəcək. Oqtay Əsədov ümid edir ki, növbəti parlament seçkisindən sonra da təkrar olaraq Milli Məclisə sədr seçiləcək. Artur Rasizadə ümid edir ki, nə vaxtsa Azərbaycan dilində səlis danışmağı öyrənəcək. Səfər Əbiyev ümid edir ki, hələ uzun müddət Azərbaycan NATO-nun tövsiyələrinə əməl etməyəcək və elə bu səbəbdən də o mülki şəxslə əvəz olunmayacaq... Beləcə sıranı davam etdirmək olar. Amma buna ehtiyac yoxdur, çünki «yuxarı»ların ümid və arzuları sərhədsizdir. Bizi «aşağı təbəqə», yəni cəmiyyət düşündürür. Bəs cəmiyyət nəyə ümid edir?\nCəmiyyət səviyyəsində vəziyyət qəlizdir. Hamı öz ailəsinə və onun problemlərinə qapılıb. Ümid də, arzu da ancaq məişət xarakteri daşıyır.\nƏsl «atomistik» cəmiyyət yaranıb. Cəmiyyətlə hakimiyyətlə uzlaşmır. Hakimiyyətin məşğuliyyəti qaydaları getdikcə sərtləşdirməkdir. Cəmiyyətin problemi isə bu qaydalara adaptasiya olunmaqdır. Elə buradan da yeni çalarlı mühafizəkarlıq yaranır. Bir hakimiyyətin qaydalarına uyğunlaşmış cəmiyyət onların yeniləşməsini arzulamır, mövcud qaydalarla yaşamaq istəyir. İctimai məzmun kəsb edən heç bir ideya cəmiyyəti yetərincə düşündürmür. Hətta biri-birinin ardınca sıralanan seçkilər belə cəmiyyəti oyatmaq gücündə deyil. İnsanlar sanki azadlıqdan birdəfəlik imtina ediblər.\nƏcnəbi ədəbiyyatda buna «azadlıqdan qaçış» deyirlər. Sabitlik arzusu hər şeyi üstələyib. Maraqlıdır ki, sözlə əməl arasında ziddiyyət yalnız hakimiyyət səviyyəsində müşahidə olunmur. Cəmiyyət də ikili ifadə tərzinə aludə olub, ekran qarşısında bir söz deyirlər, təklikdə tamam başqa. Orta statistik azərbaycanlı sovet rejimi vaxtında olduğu kimi ictimai mənada ikili həyat yaşayır. Buna da şəxsiyyətin ikiləşməsi və yaxud haçalanması deyirlər. Göydələnlər çoxaldıqca sanki insanlar kiçilir. Bakı ilə bakılılar arasında təzad var. Böyük və yöndəmsiz körpülər, binaların lap həyətində ucaldılan göydələnlər insanları daha çox öz həyatlarına qapılmağa vadar edir. Orta statistik azərbaycanlının gələcək planları və «futuroloji» düşüncələri ancaq məişət problemlərini əhatə edir.\nİncəsənət adamları tamaşa zallarının boşluğundan, kitabxana işçiləri və ədəbiyyat adamları oxucuların azlığından, müxalifət isə cəmiyyətin passivliyindən gileylənir.\nPAT VƏZİYYƏTİ NƏ QƏDƏR DAVAM EDƏ BİLƏR?\nNə qədər ki, dəyişiklik xofu var, dəyişiklik olmayacaq. Amma hazırkı ictimai vəziyyətdən də qəliz bir durum təsəvvür etmək çətindir.\nHeç olmasa buna görə dəyişikliklərdən qorxmaq lazım deyil. Nə qədər ki, dəyişikliklərdən qorxacağıq, heç bir problem həll olunmayacaq.\nİnsanları çəkindirən həm də qonşu demokratiyaların təcrübəsidir. Hamı Ukraynadan və Gürcüstandan misal gətirməyi sevir. Amma nəzərə almaq lazımdır ki, bu iki ölkənin heç biri Azərbaycan kimi resurslara malik deyil.\nAzərbaycanın böyük potensialı var. Amma təəssüf ki, bu hakimiyyət ondan səmərəli istifadə etmək niyyətində deyil. Hər şey, hətta xarici iqtisadi əlaqələr belə hakimiyyətin güclənməsinə yönəldilir.\nAmma tarix heç bir şəxsiyyətin, heç bir siyasi qüvvənin daimi hakimiyyətini tanımır. On illərlə hakimiyyətdə olan siyasi partiyalar, ömürlük hakimlər və hətta hakim dinastiyalar olub, amma bu hakimiyyətlərin demokratiya ilə heç bir əlaqəsi olmayıb.\nElə bu səbəbdən ümidlə yaşayanlar bir partiyanın nümayəndələridir. Böyük sərvətə və imtiyazlara malik bu adamlar vəziyyətin uzun müddətə dəyişməyəcəyinə, bəlkə də əbədi qalacağına ümid edirlər...


Şielik meqamının izahi haqqında aye ve revayetler - Şie cavabları - Meqaleler kataloqu - ....::İslam::....\nCüme axşamı, 06.05.2021, 20:35\nHafiz Əbu Nəim İsfahani Əhməd ibn Əbdullah, üləmayi-ə’zəm, mühəddis, böyük və dəyərli əhli-sünnət mühəqqiqlərindəndir. İbn Xəllaqan «Vifyətul-ə’yan» kitabında onu belə tərif etmişdir: «O, ən böyük etibarlı hafizlərdən və ən elmli mühəddislərdəndir. Onun on cildlik «Hiylətul-övliya» kitabı ən gözəl kitablardandır». Səlahuddin Xəlil ibn Əbik əs-Səfdi «Vafi bil-Vəfiyyat» kitabında onun haqqında belə deyir: «Hədis söyləyənlərin tacı Hafiz Əbu Naim elm, zöhd və dəyanətdə imamdır; rəvayətləri dərk və nəql etməkdə, hifz və dəyanətdə uca bir məqama sahibdir. Onun ən gözəl təsniflərindən biri də, on cildlik «Hiylətul-övliya» kitabıdır. Bu kitab səhiheyndən («Səhihi-Buxari» və «Səhihi-Müslim») çıxarılış edilmişdir. Buxari və Müslimdəki hədislərdən əlavə, bir çox hədisləri özünün eşitdiyi kimi nəql etmişdir». Məhəmməd ibn Əbdullah əl-Xətib də «Ricali-mişqatil-məsabih» kitabında onu belə tərif edir: «O, etibarlı hədis şeyxlərindəndir; nəql etdiyi hədislər araşdırılmışdır; o, şəni uca bir şəxsdir; yaşı isə, altmış doqquzdur».<?xml:namespace prefix = o ns = "urn:schemas-microsoft-com:office:office" />\nПросмотров: 7364 | Рейтинг: 4.1/11


Əsrin böyük bəlası: Homoseksuallıq » www.Gundelik.info-Azərbaycan Jurnalistlər Birliyi Sumqayıt şəhər təşkilatının Gündəlik Analitik İnformasiya Agentliyi\nGündəlik Analitik İnformasiya Agentliyi (Daily Analytical News Agency)-Azərbaycan Jurnalistlər Birliyinin Sumqayıt şəhər təşkilatının elektron orqanı » Xeberler » Əsrin böyük bəlası: Homoseksuallıq\nYeni nəsil üçün dəb anlayışı adətən televiziya proqramlarında, sosial şəbəkələrdə tanınmış simaların və ya müəyyən insanların birbaşa, yaxud şüuraltı formada təqdim etdikləridir.\nYeni nəsil üçün dəb anlayışı adətən televiziya proqramlarında, sosial şəbəkələrdə tanınmış simaların və ya müəyyən insanların birbaşa, yaxud şüuraltı formada təqdim etdikləridir. Saxta intellektuallıq, özündənrazılıq, modabazlıq, anarxistlik, müsəlman olmaqdan utanmaq və əsrin ən böyük bəlası olan homoseksuallıq bəzilərinin yaratmağa çalışdığı gənclik modelinin xüsusiyyətlərindəndir. Olduğu mühitdə qəbul olunmağın, müasir görünməyin yolları kimi təqdim olunan bu xüsusiyyətlər əslində dəb deyil, əsrin böyük bəlasıdır.\nBu xüsusiyyətlər içərisində ön sıralarda yer alan və insan hüquqlarının problemi kimi təqdim edilən homoseksuallıq qınaq obyekti olmasın deyə cəmiyyətdə xəstəlik kimi təqdim edilir. Lakin bu, hər hansı xəstəliyin törətdiyi fəsad deyil. İslam dini də daxil olmaqla bütün səmavi dinlərin müqəddəs kitablarında haram edilmış əməldir.\nDövrümüzdə homoseksuallıq elə səviyyədə inkişaf edib ki, hətta buna qarşı olan insanlar özləri çox zaman qınaq obyektinə çevrilirlər. Bəzi dövlətlərin homoseksual evliliyə rəsmi icazə verməsi, hətta belə “ailələrin” övladlığa uşaq götürə bilmələri cəmiyyətdə əxlaq anlayışından bixəbər uşaqların yetişməsinə və psixoloji travma almalarına səbəb olur. Statistikaya görə, belə uşaqların 29%-i məhz öz «valideynləri» tərəfindən cinsi istismara məruz qalırlar. Bunun təkcə rəsmi rəqəmlər olduğunu nəzərə alsaq, məsələnin nə qədər ciddi və əhəmiyyətli olduğunu daha aydın görə bilərik. Çünki təcavüzə məruz qalan bir çox uşaq başlarına gələn bu hadisələrdən utandıqları, ya da qorxduqları üçün heç kimə məlumat vermirlər. Depressiyaya düşməyə meyilli olan bu uşaqlar böyüdükdə çıxış yolunu ya narkomaniyada, ya da intiharda görürlər.\nBütün dünya səviyyəsində getdikcə artan və şüurlu şəkildə insanlara təşviq edilən homoseksuallıq cəmiyyətdə daha çox qəbul olunduqca dünya daha böyük uçuruma doğru sürüklənir.\nSəbəb isə imansızlıq, Allah qorxusunun olmaması, yaradılış məqsədini bilməməkdir. Allah Quranda bizə halalları da, haramları da açıq şəkildə bildirmişdir. Bir insan harama girərək heç vaxt xoşbəxt ola bilməz, çünki Allahın lənətlədiyi homoseksuallıq kimi cinsi azğınlığı həyat yolu seçən biri həm özünü, həm də bəşəriyyəti böyük bəlanın içinə salmış olur. Barmaqla sayılacaq qədər az olan haramlara baxmayaraq, o yolu tutan insanlar Allahın Quranda bildirdiyi kimi, həddi aşanlardır.\nLutu da (peyğəmbər göndərdik). Bir zaman o öz tayfasına demişdi: "Sizdən əvvəl bəşər əhlindən heç kəsin etmədiyi həyasızlığı (kişilər arasında olan cinsi əlaqəni) sizmi edəcəksiniz? Siz qadınları atıb şəfvətlə kişilərin üstünə gəlirsiniz. Siz, doğrudan da, həddi aşmış bir tayfasınız!" (Əraf surəsi 80-81)\nHər cür əxlaqsızlığa əl atıb xoşbəxtliyi fərqli yerlərdə axtaran, öz cinsindən olan insanlardan zövq almağa çalışan, içki, qumar, narkotik aludəçisi olan biri heç vaxt bu əməlləri ilə rahatlıq tapa bilməz. Çünki insan yalnız Allahın buyurduğu kimi yaşadığı təqdirdə həqiqi xoşbəxtliyi əldə edə bilər.\nQuranda açıq şəkildə qadağan edilən homoseksuallığı məqsədli şəkildə normal hal kimi qələmə verənlərə qarşı birlik olmalı və onu leqallaşdırmağa çalışanlara qəti şəkildə qarşı çıxmalıyıq.\nДобавил ATILLA 20-12-2017, 02:00 Просмотров: 192


Hollandiya Alparslan Türkeşin oğluna qadağa qoydu: “Türkiyə baş nazirinin köməkçisinin ölkəmizə gəlməsini istəmirik”\n07 İyul 2017 - 19:57\nHollandiya Alparslan Türkeşin oğluna qadağa qoydu:“Türkiyə baş nazirinin köməkçisinin ölkəmizə gəlməsini istəmirik”\nHollandiya hökuməti Türkiyə baş naziri Binəli Yıldırımın köməkçisi Tuğrul Türkeşin 15 iyul hadisələrinin ildönümü münasibətilə çərşənbə axşamı Apeldom şəhərində keçiriləcək toplantıda iştirak etməsini "arzulamadığını" bəyan edib.\nStrateq.az BBC-yə istinadən bildirir ki, Hollandiya Xarici İşlər Nazirliyi tərəfindən bu gün səhər yayılan açıqlamada belə vurğulanıb: "Mövcud şəraitdə iki ölkə arasında mövcud münasibətlər baxımından Türkeşin və ya başqa bir kabinet üzvünün Hollandiyaya gəlməsi arzu edilən bir hal deyil".\nAçıqlamada Türkeşin arzu olunmaması "mart ayında baş verən hadisələrin məntiqi nəticəsi" kimi səciyyələndirilib. Bundan başqa açıqlamada 15 iyul hadisələri türk demokratiyasına qarşı bir hücum kimi dəyərləndirilib və Hollandiyanın bu hadisələri qınadığı da xatırladılıb.\nƏdalət və İnkişaf Partiyasının (AKP) xaricdəki təşkilatı kimi tanınan Avropa Türk Demokratlar Birliyinin (UETD) Hollandiya şöbəsi tərəfindən təşkil olunan toplantı üçün Orpheus adlı bir konqres mərkəzində zal kirayə edilmişdi.\nSosial media tərəfindən verilən məlumatda Türkiyə baş nazirinin köməkçisi Tuğrul Türkeşin də bu toplantıda çıxış edəcəyi açıqlanmışdı.


Ədliyyə polkovniki İLYAZ ƏBDÜRƏHMANOV » ZİM.Az | "ZİYA" İnformasiya Mərkəzi\nDünyanın hansı nöqtəsində yaşamasından asılı olmayaraq öz əməlləri, gördükləri xeyirxah işləri, keçdikləri şərəfli ömür yolları ilə hər yanda hörmət qazanan, başqalarına örnək olan soydaşlarımız haqqında eşitdiyimiz hər bir xoş söz, sözsüz ki, bizləri sevindirir, ruhlandırır. Mənsub olduqları dili, dini qoruyan, əməlləri ilə millətinin, elinin-obasının, doğma yurdunun-vətəninin adını ucaldan, ləkəsiz, qüsursuz yaşayan eloğlularımızın uğurları hər birimizin uğurumuzdur.\n5 oktyabr 1957-ci ildə qədim Başkeçidin, yəni indiki Gürcüstanın Dmanisi rayonundakı Qızıl-Kılsə kəndində dünyaya göz açan, həmin kənd orta məktəbini fərqlənmə ilə bitirən, hər zaman nümunəvi olan İlyaz Hacı oğlu Əbdürəhmanov Rusiya Federasiyasında yaşayan, fəaliyyət göstərən, bütün insani xüsusiyyətləri özündə birləşdirən vətənpərvər eloğlularımızdan biridir.\nİlyaz Əbdürəhmanov 1975-1977-ci illərdə hərbi xidmətdə olduqdan sonra Yaroslavl şəhərində əmək fəaliyyətinə başlayıb. Oxumaq, ali təhsil almaq həvəsi onun yolunu Uşinski adına Yaroslavl Dövlət Pedoqoji İnstitutunun filologiya fakültəsinə salıb. 1981-ci ildə adıçəkilən institutu bitirən İlyaz Əbdürəhmanov təhsilini Yaroslavl Dövlət Universitetinin hüquq fakültəsində davam etdirib. 1987-ci ildə universiteti müvəffəqiyyətlə bitirib Ulyanovsk vilayətində Aqrosənaye kompleksində aparıcı hüquq məsləhətçisi kimi əmək fəaliyyətinə başlayıb. 1989-cu ildə Kostroma vilayətinin Koloqrivsk rayon prokurorluğuna prokuror köməkçisi təyin edilib. Bir az sonra prokuror əvəzləyicisi işləyib.\nRəhbərlik İlyaz müəllimin bacarığını, səriştəsini, qabiliyyətini nəzərdən qaçmayıb. 1992-ci ilə onu Kostroma şəhər prokurorluğuna mühüm işlər üzrə şöbənin baş müstəntiqi vəzifəsinə irəli çəkiblər. 2001-2007-ci illərdə isə həmin şöbənin müdürü vəzifəsində çalışıb.\n2007-ci ildə Rusiya İstintaq Komitəsi yaradıldıqda İlyaz Əbdürəhmanov İstintaq Komitəsinin Kostroma vilayət İstintaq İdarəsinin rəis müavini təyin olunub. Bu məsuliyyətli vəzifədə bu günəcən şərəflə çalişan eloğlumuz yorulmadan, əzmkarlıqla öz əmək fəaliyyətini uğurla davam etdirir. Seçdiyi peşəni sevən, öz işinə ürəkdən bağli olan, namusla, vicdanla cinayətə və cinayətkarliğa qarşı mübarizə aparan, sözün əsl mənasında, əsl insan olan İlyaz Əbdürəhmanov heç bir çətinlikdən qorxmur. Onun əqidəsi, amalı çalışmaq, öyrənmək, öyrətməkdir. Aldığı mükəmməl təhsillərlə kifayətlənməyən İ.Əbdürəhmanov 2006-ci ildə Kostroma Texnologiya Universitetinin hüquq fakültəsinin nəzdində aspiranturanı bitirib. Baş Prokurorluq Akademiyasinda, RF İstintaq Komitəsi Akademiyasinda (2005-2009-cu illər) təhsilini davam etdirib. Ədliyyə polkovniki rütbəsinə kimi yüksəlib.\n...Polkovnik İlyaz Haci oğlu Əbdürəhmanovun ədliyyə sahəsində gördükləri işlər rəhbərlik tərəfindən qiymətləndirilib. Belə ki, o, 2007-ci ildə Pusiya Baş Prokurorunun əmri ilə "Poçyotniy rabotnik prokuraturi RF", 2011-ci ildə "290 let Rossiyskoy Prokurature" döş nişanlari ilə təltif olunub. Pusiya İstintaq Komitəsi sədrinin əmri ilə 1-ci, 2-ci, 3-cü dərəcəli "Za bezupreçnuyu slujbu" (2007-2010-cu illər), "Za zasluqi" (2012), "300 let Sledstvennoy Kontselyarii Rossii" (2013) medalları və neçə-neçə Fəxri fərmanlarla təltif olunan həmyerlimizin bütün bunlar son mükafatı deyil. Hələ yorulmadan çalışan İlyaz Əbdürəhmanovun sinəsini neçə-neçə medallar bəzəyəcək. İki övlad atası olan eloğlumuzu əminəm ki, yaxin zamanlarda general rütbəsi alması münasibətilə ürəkdən təbrik edəcəyik! O, Buna layiqdir!..\nVar olun, cənab polkovnik!.. Hər zaman xoş səsinizi-sorağınızı eşidək! Sizin kimi eloğlularımızla fəxr etməliyik! Sizə yeni-yeni uğurlar, nailiyyətlər arzulayırıq!.. Qürbət eldə öz adınızla bərabər millətimizin adını ucaldırsınız!.. Həmişə adınız uca olsun!..\n(Bax: Müşfiq Borçalı. "Sazlı-Sözlü Başkeçid". Bakı, II cild, 2015, səh. 132-134)